Verejný obstarávateľ: **Národná banka Slovenska, Imricha Karvaša 1, 813 25 Bratislava**

**Nadlimitná zákazka**

**verejná súťaž**

**na poskytnutie služieb**

podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

SÚŤAŽNÉ PODKLADY

**Predmet zákazky:**

**Implementácia nového systému riadenia ľudských zdrojov v NBS**

Súlad súťažných podkladov so zámerom odborného gestora potvrdzuje

Ing. Albín Kotian

Výkonný riaditeľ, úsek finančného riadenia, informačných technológií a prevádzkových činností

Ing. Marek Repa

Riaditeľ, odbor informačných technológií

Ing. Renáta Roššová

Riaditeľka, odbor riadenia ľudských zdrojov

Súlad súťažných podkladov so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) potvrdzuje

Mgr. Tomáš Lepieš

Riaditeľ, odbor hospodárskych služieb

JUDr. Zuzana Jánošová

Vedúca, oddelenie centrálneho obstarávania

Mgr. Karol Ivančík

Právny expert pre obstarávanie, oddelenie centrálneho obstarávania

Ing. Mgr. Júlia Slabá

Hlavný metodik pre centrálne obstarávanie, oddelenie centrálneho obstarávania

V Bratislave, apríl 2025

**OBSAH SÚŤAŽNÝCH PODKLADOV**

**A.1 Pokyny na vypracovanie ponuky**

Časť I. **Všeobecné informácie**

1. Identifikácia verejného obstarávateľa
2. Úvodné ustanovenia
3. Postup vo verejnom obstarávaní
4. Predmet zákazky
5. Variantné riešenie
6. Miesto, termín a spôsob plnenia predmetu zákazky
7. Zdroj finančných prostriedkov
8. Zmluva
9. Lehota viazanosti ponuky
10. Skupina dodávateľov
11. Spracúvanie osobných údajov

Časť II. **Komunikácia a vysvetľovanie**

1. Komunikácia medzi verejným obstarávateľom a záujemcami alebo uchádzačmi
2. Vysvetľovanie a zmeny súťažných podkladov
3. Obhliadka miesta plnenia predmetu zákazky

Časť III. **Príprava ponuky**

1. Vyhotovenie ponuky a náklady na vypracovanie ponuky
2. Jazyk ponuky
3. Mena a ceny uvádzané v ponuke
4. Zábezpeka
5. Obsah ponuky

Časť IV. **Predkladanie ponuky**

1. Predloženie ponuky
2. Lehota na predkladanie ponuky
3. Doplnenie, zmena a odvolanie ponuky

Časť V. **Otváranie a vyhodnocovanie ponúk**

1. Otváranie ponúk
2. Vyhodnotenie ponúk
3. Vyhodnotenie splnenia podmienok účasti uchádzačov

Časť VI. **Elektronická aukcia**

1. Elektronická aukcia

Časť VII. **Prijatie ponuky**

1. Informácia o výsledku vyhodnotenia ponúk
2. Uzavretie zmluvy

Časť VIII. **Dôvernosť a revízne postupy**

1. Dôvernosť procesu verejného obstarávania
2. Revízne postupy

Časť IX. Súhrn vybratých charakteristík verejného obstarávania

1. Všeobecné ustanovenia

**A.2 Podmienky účasti uchádzačov**

1. Podmienky účasti vo verejnom obstarávaní týkajúce sa osobného postavenia
2. Podmienky účasti vo verejnom obstarávaní týkajúce sa finančného a ekonomického postavenia
3. Podmienky účasti vo verejnom obstarávaní týkajúce sa technickej alebo odbornej spôsobilosti
4. Doplňujúce informácie k podmienkam účasti

**A.3 Kritérium na vyhodnotenie ponúk a pravidlá jeho uplatnenia**

1. Kritérium na vyhodnotenie ponúk

**B. Opis predmetu zákazky**

1. Vymedzenie predmetu zákazky

**C. Obchodné podmienky** **plnenia predmetu zákazky**

1. Pokyny pre vypracovanie záväzných zmluvných podmienok
2. Návrhy zmlúv

**D.1 prílohy**

Príloha 1 – Vyhlásenia uchádzača

Príloha 2 – Čestné vyhlásenie o vytvorení skupiny dodávateľov - vzor

Príloha 3 – Plnomocenstvo pre člena skupiny dodávateľov – vzor

Príloha 4 – Čestné vyhlásenie k obmedzeniam vo verejnom obstarávaní v súvislosti s vojnovým

 konfliktom na Ukrajine – Sankcie voči Rusku

Príloha 5 – Zoznam poskytnutých služieb – vzor

Príloha 6 – Profesijný životopis kľúčového experta - vzor

Príloha 7 – Referencia k osobným praktickým skúsenostiam kľúčového experta– vzor

Príloha 8 – Čestné vyhlásenie o osobách so zastupovacími, rozhodovacími a kontrolnými právomocami

Príloha 9 – ÚDAJE POTREBNÉ NA VYŽIADANIE VÝPISU/OV Z REGISTRA TRESTOV

**d.2 Samostatné prílohy**

Príloha 10 – Opis predmetu zákazky

Príloha 11 – Zmluva na dodávku HR systému č. C-NBS1-000-106-914

Príloha 12 – Zmluva č. C-NBS1-000-107-207 o poskytovaní servisných služieb pri zabezpečení prevádzky informačného systému riadenia ľudských zdrojov

Príloha 13 – Návrh na plnenie kritéria na vyhodnotenie ponúk

 Príloha 14 – Informácia o rozpracovanosti modulov ponúkaného riešenia - vzor

**A.1 *POKYNY NA VYPRACOVANIE PONUKY***

**Časť I.**

**Všeobecné informácie**

1. **Identifikácia verejného obstarávateľa**

Názov: Národná banka Slovenska

Sídlo: I. Karvaša 1, 813 25 Bratislava, Slovenská republika

IČO: 30844789

Internetová adresa (URL): [www.nbs.sk](http://www.nbs.sk)

Kontaktná osoba: Ing. Mgr. Júlia Slabá

Kontaktná adresa: I. Karvaša 1, 813 25 Bratislava, Slovenská republika

Telefón: +421 2 57871225

E-mail: julia.slaba@nbs.sk

Profil verejného obstarávateľa: <https://www.uvo.gov.sk/profily/-/profil/pdetail/8643>

Dokumenty k PTK: <https://nbs.sk/o-narodnej-banke/verejne->obstaravanie/pripravne-trhove-konzultacie/ptk-dodanie-noveho-hr-personalno-mzdoveho-systemu/

1. **Úvodné ustanovenia**
	1. Predložením ponuky uchádzač v plnom rozsahu a bez výhrad akceptuje všetky podmienky verejného obstarávateľa týkajúce sa verejnej súťaže, ktoré sú uvedené v oznámení o vyhlásení verejného obstarávania a v týchto súťažných podkladoch.
	2. Ponuka predložená uchádzačom musí byť vypracovaná v súlade s podmienkami uvedenými v oznámení
	o vyhlásení verejného obstarávania a v týchto súťažných podkladoch a nesmie obsahovať žiadne výhrady týkajúce sa podmienok verejného obstarávania.
2. **Postup vo verejnom obstarávaní**
	1. Predmetom verejného obstarávania je postup pri zadávaní nadlimitnej zákazky na poskytnutie služby podľa § 3 ods. 4 zákona o verejnom obstarávaní.
	2. Zákazka bude zadaná postupom verejnej súťaže podľa § 66 a nasl. zákona o verejnom obstarávaní. Vyhodnotenie ponúk z hľadiska splnenia požiadaviek na predmet zákazky a vyhodnotenie splnenia podmienok účasti sa v zmysle § 66 ods. 7 písm. b) zákona o verejnom obstarávaní uskutoční po vyhodnotení ponúk na základe kritérií na vyhodnotenie ponúk.
3. **Predmet zákazky**
	1. Názov predmetu zákazky: **Implementácia nového systému riadenia ľudských zdrojov v NBS.**
	2. Stručný opis predmetu zákazky:

Predmetom zákazky je vykonanie, zhotovenie, vytvorenie a dodanie nového systému riadenia ľudských zdrojov (ďalej len „nový IS HR“) v NBS v rozsahu podľa požiadaviek verejného obstarávateľa vrátane poskytnutia webového portálu pre nový IS HR, integrácie nového IS HR s internými a externými informačnými systémami verejného obstarávateľa, migrácie údajov z pôvodného IS HR do dodaného nového IS HR, poskytnutie školení, poskytnutie služieb podpory a údržby počas zhotovovania, vytvárania diela na dodaných moduloch a poskytnutie zmenových požiadaviek v rámci implementácie diela. Súčasťou predmetu zákazky sú aj servisné služby pozostávajúce z nasledovných činností: podpora a údržba dodaného informačného systému, konzultácie na pracovisku objednávateľa, školenia, implementácia a doplnkové služby (Exit služba a konzultácie pre nového poskytovateľa)  v rozsahu podľa požiadaviek verejného obstarávateľa.

Podrobné vymedzenie predmetu zákazky vrátane požiadaviek na predmet zákazky, množstva a špecifikácií je uvedené v časti B. *OPIS PREDMETU ZÁKAZKY* týchto súťažných podkladov.

* 1. Predpokladaná hodnota zákazky: 497.600,- eur bez DPH.
	2. Spoločný slovník obstarávania (CPV):

 Hlavný predmet:

 72263000-6: Implementácia softvéru

 Doplňujúci predmet:

 72268000-1: Dodávky softvéru

 72250000-2: Služby týkajúce sa podpory systému

* 1. Predmet zákazky nie je rozdelený na časti. Uchádzači sú povinní predložiť ponuku na celý predmet zákazky.

Dôvody nerozdelenia predmetu zákazky sú nasledovné:

- hlavná časť predmetu zákazky predstavuje vytvorenie a dodanie diela skladajúce sa z viacerých modulov, ktoré má vytvoriť jeden funkčný celok;

- jednotlivé aktivity, ktoré sú potrebné pre úspešné vytvorenie a dodanie diela musia prebiehať paralelne, budú sa navzájom ovplyvňovať a viesť k čiastočným výstupom, z ktorých sa bude dielo skladať a bude akceptované ako celok;

 - ak by bola zákazka rozdelená na časti a jednotlivé časti by neposkytoval ten istý uchádzač, bolo by potrebné zabezpečiť dodatočného projektového integrátora, ktorý by zabezpečil úspešný prenos medzi jednotlivými aktivitami predmetu zákazky a vytvoril systém zodpovedností (o. i. aj právnej) za jednotlivé parciálne výstupy, čo by pre obstaranie samotného predmetu zákazky v konečnom dôsledku znamenalo navýšenie nákladov a prinieslo výrazné zvýšenie rizík nedodania projektu;

- v prípade nedodania alebo nezrealizovania jednej časti zákazky by neboli naplnené ciele projektu a zákazku by nebolo možne považovať za zrealizovanú, pretože by nevznikol jeden funkčný celok, teda informačný systém, ktorý je naplnený rovnakými dátami pre všetky jeho parciálne časti – moduly;

- zodpovednosti a úlohy jednotlivých expertov z jednotlivých oblastí sa vzájomne prelínajú, a teda je možné akceptovať iba spoločné a jednotné výstupy vytvorené spoločnou prácou týchto odborníkov a nie je možne tieto parciálne aktivity zadávať samostatne;

- samotné dielo môže byť akceptované len ako celok, tzv. riešenie „na kľúč“, kde zodpovednosť za všetky výstupy má len jeden zhotoviteľ.

Verejný obstarávateľ po dôkladnom zvážení následkov možného rozdelenia predmetu zákazky na časti má na základe vyššie uvedených dôvodov za to, že ak by obstarávaný predmet zákazky rozdelil na časti, v rámci ktorých by umožnil uchádzačom predkladať ponuky na samostatné časti predmetu zákazky a v ktorých by napokon mohlo byť viacero rôznych úspešných zhotoviteľov, tak potreba koordinácie jednotlivých zhotoviteľov častí zákazky, ktorá by bola pre riadne plnenie celého obstarávaného predmetu zákazky nevyhnutná, by mohla predstavovať vážne riziko ohrozenia riadneho plnenia obstarávanej zákazky a takisto vážne riziko znefunkčnenia jednotlivých modulov dodávaného riešenia.

Z vykonaných PTK zároveň vyplýva, že na trhu je viacero subjektov, ktoré dokážu poskytnúť celý predmet zákazky a ktoré disponujú dostatočnými odbornými kapacitami na úspešné zrealizovanie celého predmetu zákazky, na základe čoho je možné zabezpečiť dostatočnú hospodársku súťaž.

* 1. Predmet zákazky je v celom rozsahu opísaný tak, aby bol úplne, jednoznačne, presne a zrozumiteľne špecifikovaný s ohľadom na jeho podstatu, ktorou je vytvorenie a dodanie nového informačného systému riadenia ľudských zdrojov, ktorého funkčnosť je vyjadrená jeho jednotlivými modulmi, z ktorých sa tento informačný systém má skladať.
	2. Všade tam, kde sa v týchto súťažných podkladoch uvádza odkaz na konkrétneho výrobcu, výrobok, výrobný postup, značku, patent, typ, krajinu, oblasť, alebo miesto pôvodu alebo výroby, považuje sa takýto odkaz v každom jednotlivom prípade vždy za odkaz doplnený o slová „alebo ekvivalentný“.
1. **Variantné riešenie**

Uchádzačom sa nepovoľuje predložiť variantné riešenie požadovaného predmetu zákazky. Ak uchádzač v rámci ponuky predloží aj variantné riešenie, na takéto variantné riešenie sa neprihliada.

1. **Miesto, termín a spôsob plnenia predmetu zákazky**
	1. Miesto plnenia predmetu zákazky: Národná banka Slovenska, ústredie, Imricha Karvaša 1, 813 25 Bratislava, Slovenská republika.
	2. Predmet zákazky bude poskytnutý v termínoch a spôsobom podľa obchodných podmienok uvedených v zmluve podľa bodu 8 týchto súťažných podkladov.
2. **Zdroj finančných prostriedkov**

Financovanie predmetu zákazky sa zabezpečí z rozpočtových prostriedkov verejného obstarávateľa.

1. **Zmluva**

Výsledkom verejného obstarávania bude:

1. Zmluva na dodávku HR systému č. C-NBS1-000-106-914 uzatvorená podľa § 83 ods. 4 zákona o verejnom obstarávaní (ďalej len “zmluva“). Návrh zmluvy tvorí prílohu 11 týchto súťažných podkladov;

2. Zmluva č. C-NBS1-000-107-207 o poskytovaní servisných služieb pri zabezpečení prevádzky informačného systému riadenia ľudských zdrojov uzatvorená podľa § 83 ods. 4 zákona o verejnom obstarávaní (ďalej len „servisná zmluva“). Návrh servisnej zmluvy tvorí prílohu 12 týchto súťažných podkladov;

(zmluva a servisná zmluva ďalej spoločne aj ako „zmluvy“).

1. **Lehota viazanosti ponuky**
	1. Uchádzač je svojou ponukou viazaný počas lehoty viazanosti ponúk. Lehota viazanosti ponúk plynie od uplynutia lehoty na predkladanie ponúk do uplynutia lehoty viazanosti ponúk stanovenej verejným obstarávateľom.
	2. Lehota viazanosti ponúk je stanovená na 12 mesiacov od uplynutia lehoty na predkladanie ponúk, t. j. do **16.06.2026** a je uvedená aj v oznámení o vyhlásení verejného obstarávania.
	3. Uchádzači sú svojou ponukou viazaní do uplynutia lehoty viazanosti ponúk oznámenej verejným obstarávateľom podľa bodu 9.2 týchto súťažných podkladov.
2. **Skupina dodávateľov**
	1. Verejného obstarávania sa môže zúčastniť okrem samostatne vystupujúceho hospodárskeho subjektu aj skupina dodávateľov.
	2. Verejný obstarávateľ nevyžaduje od skupiny dodávateľov, aby vytvorila právnu formu na účely účasti vo verejnom obstarávaní.
	3. Od skupiny dodávateľov sa v prípade prijatia ich ponuky, podpisu zmluvy a komunikácie, t. j. zodpovednosti v procese plnenia zmluvy vyžaduje vytvorenie určitej právnej formy, t. j. aby skupina dodávateľov z dôvodu riadneho plnenia zmluvy uzatvorila a predložila verejnému obstarávateľovi napr. zmluvu v súlade s platnými predpismi Slovenskej republiky a acquis communautaire (napr. podľa § 829 zák. č. 40/1964 Zb. Občiansky zákonník v znení neskorších predpisov, podľa zákona č. 513/1991 Zb. Obchodný zákonník v znení neskorších predpisov), ktorá bude zaväzovať všetkých členov skupiny dodávateľov, aby zodpovedali spoločne a nerozdielne za záväzky voči verejnému obstarávateľovi vzniknuté pri realizácii predmetu zákazky. Verejný obstarávateľ neuzavrie zmluvu s úspešným uchádzačom, ktorým je skupina dodávateľov, v prípade nesplnenia povinnosti podľa predchádzajúcej vety.
	4. Skupina dodávateľov na účely preukázania splnenia podmienok účasti postupuje v zmysle § 37 ods. 3
	a ods. 4 zákona o verejnom obstarávaní.
3. **Spracúvanie osobných údajov**

Verejný obstarávateľ pri spracúvaní osobných údajov poskytnutých uchádzačom v procese verejného obstarávania postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a nariadením Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle verejného obstarávateľa: <https://nbs.sk/o-narodnej-banke/verejne-obstaravanie/profil-verejneho-obstaravatela/info-osobne-udaje-2/>.

**Časť II.**

**Komunikácia a vysvetľovanie**

1. **Komunikácia medzi verejným obstarávateľom a záujemcami alebo uchádzačmi**
	1. Poskytovanie vysvetlení, odovzdávanie podkladov a komunikácia (ďalej len „komunikácia“) medzi verejným obstarávateľom a záujemcami alebo uchádzačmi sa bude uskutočňovať v štátnom (slovenskom) jazyku a spôsobom, ktorý zabezpečí úplnosť a obsah týchto údajov uvedených v ponuke, podmienkach účasti a zaručí ochranu dôverných a osobných údajov uvedených v týchto dokumentoch.
	2. Verejný obstarávateľ bude pri komunikácii so záujemcami alebo uchádzačmi postupovať v súlade s § 20 zákona o verejnom obstarávaní prostredníctvom komunikačného rozhrania systému JOSEPHINE. Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami alebo uchádzačmi.
	3. JOSEPHINE je na účely tohto verejného obstarávania softvér na elektronizáciu zadávania zákaziek podľa zákona o verejnom obstarávaní. JOSEPHINE je webová aplikácia na doméne <https://josephine.proebiz.com>.
	4. Na bezproblémové používanie systému JOSEPHINE je potrebné používať jeden z podporovaných internetových prehliadačov:
	* Mozilla Firefox verzia 13.0 a vyššia verzia,
	* Google Chrome v aktuálnej verzii alebo
	* Microsoft Edge v aktuálnej verzii.
	1. Pravidlá pre doručovanie: zásielka sa považuje za doručenú záujemcovi alebo uchádzačovi ak jej adresát bude mať objektívnu možnosť oboznámiť sa s jej obsahom, to znamená ihneď ako sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE, a to v súlade s funkcionalitou systému.
	2. Ak je odosielateľom zásielky verejný obstarávateľ, tak záujemcovi alebo uchádzačovi bude na nim určený kontaktný e-mail/e-maily bezodkladne odoslaná informácia o tom, že k predmetnej zákazke existuje nová zásielka/správa. Záujemca alebo uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca alebo uchádzač si môže v komunikačnom rozhraní zobraziť celú históriu o svojej komunikácií s verejným obstarávateľom.
	3. Ak je odosielateľom zásielky záujemca alebo uchádzač, tak po prihlásení do systému a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.
	4. Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa konkrétneho obstarávania prostredníctvom notifikačných e-mailov, aby v danom obstarávaní zaklikli tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované záujemcom, ktorí sú evidovaní na elektronickom liste záujemcov pri danej zákazke.
	5. Verejný obstarávateľ umožňuje neobmedzený a priamy prístup elektronickými prostriedkami k súťažným podkladom a k prípadným všetkým doplňujúcim podkladom. Súťažné podklady a prípadné vysvetlenie alebo doplnenie súťažných podkladov alebo vysvetlenie požiadaviek uvedených v oznámení o vyhlásení verejného obstarávania, podmienok účasti vo verejnom obstarávaní, informatívneho dokumentu alebo inej sprievodnej dokumentácie budú verejným obstarávateľom zverejnené ako elektronické dokumenty v profile verejného obstarávateľa zriadenom na webovej stránke úradu pre verejné obstarávanie v záložkách „Verejný obstarávateľ/Obstarávateľ - Vestník verejného obstarávania – Profily VO/O – Vyhľadávanie v profiloch VO/O – Vyhľadávanie profilov“ na webovej adrese: v profile verejného obstarávateľa <https://www.uvo.gov.sk/profily/-/profil/pdetail/8643> formou odkazu na systém JOSEPHINE.
	6. Podania a dokumenty súvisiace s uplatnením revíznych postupov musia byť medzi verejným obstarávateľom a záujemcami alebo uchádzačmi doručené elektronicky prostredníctvom komunikačného rozhrania systému JOSEPHINE a v súlade so zákonom o verejnom obstarávaní.
2. **Vysvetľovanie a zmeny súťažných podkladov**
	1. Záujemca alebo uchádzač môže požiadať verejného obstarávateľa o vysvetlenie informácií potrebných na vypracovanie ponuky uvedených v oznámení o vyhlásení verejného obstarávania, v súťažných podkladoch alebo v inej sprievodnej dokumentácii spôsobom uvedeným v bode 12. týchto súťažných podkladov.
	2. Verejný obstarávateľ bezodkladne poskytne vysvetlenie informácií potrebných na vypracovanie ponuky, návrhu a na preukázanie splnenia podmienok účasti všetkým záujemcom, ktorí sú mu známi, najneskôr však **šesť dní** pred uplynutím lehoty na predkladanie ponúk za predpokladu, že o vysvetlenie záujemca požiada dostatočne vopred v súlade s § 48 zákona o verejnom obstarávaní prostredníctvom komunikačného rozhrania systému JOSEPHINE.
	3. Ak si vysvetlenie informácií potrebných na vypracovanie ponuky, alebo na preukázanie splnenia podmienok účasti uchádzač nevyžiadal dostatočne vopred alebo jeho význam je z hľadiska prípravy ponuky nepodstatný, verejný obstarávateľ nie je povinný predĺžiť lehotu na predkladanie ponúk.
	4. Verejný obstarávateľ súčasne zverejní vysvetlenie informácií potrebných na vypracovanie ponuky alebo na preukázanie splnenia podmienok účasti v profile verejného obstarávateľa <https://www.uvo.gov.sk/profily/-/profil/pdetail/8643>. Vysvetlenie informácií bude dostupné aj v systéme JOSEPHINE.
3. **Obhliadka miesta plnenia predmetu zákazky**

Obhliadka miesta plnenia predmetu zákazky nie je potrebná.

**Časť III.**

**Príprava ponuky**

1. **Vyhotovenie ponuky a náklady na vypracovanie ponuky**
	1. Ponuka musí byť predložená elektronicky v zmysle § 49 ods. 1 písm. a) zákona o verejnom obstarávaní a vložená do systému JOSEPHINE umiestnenom na webovej adrese <https://josephine.proebiz.com>.
	2. Pokiaľ v týchto súťažných podkladoch nie je určené inak, potvrdenia, doklady a iné dokumenty tvoriace ponuku musia byť v ponuke predložené ako zoskenované prvopisy/originály alebo ich úradne osvedčené kópie a musia byť k termínu predloženia ponuky platné. Odporúčaný je formát „.pdf“ s možnosťou vyhľadávania („Document to Searchable PDF File“).
	3. Verejný obstarávateľ môže kedykoľvek počas priebehu verejného obstarávania požiadať uchádzača o predloženie originálu príslušného dokumentu, úradne osvedčenej kópie originálu príslušného dokumentu alebo zaručenej konverzie, ak má pochybnosti o pravosti predloženého dokumentu alebo ak je to potrebné na zabezpečenie riadneho priebehu verejného obstarávania.
	4. Všetky náklady a výdavky, ktoré vzniknú uchádzačovi v súvislosti s jeho účasťou v tejto verejnej súťaži znáša uchádzač na vlastnú ťarchu, bez akéhokoľvek finančného nároku voči verejnému obstarávateľovi bez ohľadu na výsledok verejného obstarávania.
2. **Jazyk ponuky**

Ponuka a ďalšie doklady a dokumenty v nej predložené musia byť uchádzačom vyhotovené v štátnom (slovenskom) jazyku, pokiaľ v týchto súťažných podkladoch nie je stanovené inak. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho (slovenského) jazyka, pokiaľ v týchto súťažných podkladoch nie je stanovené inak; to neplatí pre doklady predložené v českom jazyku. V prípade zistenia rozdielov v obsahu predložených dokladov je rozhodujúci úradný preklad v štátnom (slovenskom) jazyku.

1. **Mena a ceny uvádzané v ponuke**
	1. Uchádzačom navrhované ceny za požadovaný predmet zákazky musia byť vyjadrené v eurách zaokrúhlené podľa matematických pravidiel maximálne na dve desatinné miesta a stanovené podľa § 3 zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách. Ceny uvádzané v ponuke nesmú byť viazané na inú menu alebo iný parameter.
	2. Všetky ceny uvádzané v ponuke uchádzača musia byť vypracované presne podľa časti A.3 *KRITÉRIUM NA VYHODNOTENIE PONÚK A PRAVIDLÁ JEHO UPLATNENIA* týchto súťažných podkladov. Uchádzač musí vyplniť tabuľku Celková cena za predmet zákazky (vyžltené polia tabuľky) v návrhu na plnenie kritéria na vyhodnotenie ponúk v prílohe 13 týchto súťažných podkladov tak, aby každá požadovaná cenová položka mala uvedenú kladnú číselnú hodnotu, ktorá nesmie byť vyjadrená číslom „0“.
	3. Ak je uchádzač platiteľom dane z pridanej hodnoty (ďalej len „DPH“), v ponuke uvedie navrhované ceny bez DPH.
	4. Ak uchádzač nie je platiteľom DPH, uvedie navrhované ceny celkom. Na skutočnosť, že nie je platiteľom DPH upozorní v ponuke a v návrhu na plnenie kritéria na vyhodnotenie ponúk (príloha 13 týchto súťažných podkladov).
	5. Uchádzačom navrhované ceny za požadovaný predmet zákazky sú ceny pevne stanovené a musia zahŕňať všetky náklady spojené s realizáciou predmetu zákazky a primeraný zisk uchádzača, t. j. uchádzač stanoví ceny za obstarávaný predmet zákazky na základe vlastných výpočtov, činností, výdavkov a príjmov podľa platných právnych predpisov. Uchádzač je pred predložením svojej ponuky povinný vziať do úvahy všetko, čo je nevyhnutné na úplné a riadne plnenie zmluvy a do cien zahrnie všetky náklady spojené s plnením tohto predmetu zákazky.
	6. Všetky ceny uvádzané v ponuke sú navrhovanými zmluvnými cenami.
2. **Zábezpeka**
	1. Verejný obstarávateľ v zmysle § 46 zákona o verejnom obstarávaní požaduje od uchádzačov zabezpečenie viazanosti ich ponuky zábezpekou.
	2. **Verejný obstarávateľ vyžaduje** **zloženie zábezpeky vo výške 20.000,- eur (slovom: dvadsaťtisíc eur).**

Všetky náklady súvisiace so spôsobom zloženia a vrátenia zábezpeky znáša uchádzač.

* 1. Spôsob zloženia zábezpeky:
		1. poskytnutím bankovej záruky,
		2. poistením záruky,
		3. zložením finančných prostriedkov na účet verejného obstarávateľa v banke alebo v pobočke zahraničnej banky.
	2. Spôsob zloženia zábezpeky si vyberie uchádzač.
	3. Podmienky zloženia zábezpeky
		1. **Banková záruka.**

Záručná listina môže byť vystavená bankou so sídlom v Slovenskej republike, pobočkou zahraničnej banky v Slovenskej republike alebo zahraničnou bankou (ďalej len „banka“). Záručná listina vyhotovená v cudzom jazyku musí byť predložená v pôvodnom jazyku a súčasne úradne preložená do slovenského jazyka. Zo záručnej listiny vystavenej bankou musí vyplývať, že je nepodmienená a že banka na prvé písomné požiadanie verejného obstarávateľa uspokojí verejného obstarávateľa za uchádzača v prípade prepadnutia zábezpeky ponuky uchádzača v prospech verejného obstarávateľa. Banková záruka sa použije na úhradu zábezpeky ponuky vo výške podľa bodu 18.2 týchto súťažných podkladov. Banka sa zaväzuje zaplatiť vzniknutú pohľadávku najneskôr do 5 pracovných dní po doručení výzvy verejného obstarávateľa na zaplatenie, na účet verejného obstarávateľa. Banková záruka vzniká písomným vyhlásením banky v záručnej listine. Platnosť bankovej záruky končí uplynutím lehoty viazanosti ponúk, resp. predĺženej lehoty viazanosti ponúk, pokiaľ verejný obstarávateľ do uplynutia doby platnosti bankovej záruky uchádzačovi písomne oznámi takéto predĺženie lehoty viazanosti ponúk. V prípade predĺženia lehoty viazanosti ponúk doručí uchádzač predĺženú bankovú záruku verejnému obstarávateľovi do piatich dní od prijatia písomného oznámenia verejného obstarávateľa o predĺžení lehoty viazanosti ponúk.

* + 1. Banková záruka zanikne
			1. plnením banky v rozsahu, v akom banka za uchádzača poskytla plnenie v prospech verejného obstarávateľa,
			2. odvolaním bankovej záruky na základe písomnej žiadosti verejného obstarávateľa,
			3. uplynutím doby platnosti, ak si verejný obstarávateľ do uplynutia doby platnosti neuplatnil svoje nároky voči banke vyplývajúce z vystavenej záručnej listiny, alebo v dobe platnosti bankovej záruky nepožiadal o predĺženie doby platnosti bankovej záruky.
		2. **Poistenie záruky**

Uchádzač predloží verejnému obstarávateľovi poistný certifikát vystavený poisťovňou, ktorý predstavuje doklad o poistení záruky, t. j. poistnú zmluvu (ďalej iba „poistná zmluva“) uzavretú medzi poistníkom (uchádzačom) a poisťovateľom (poisťovňou), z ktorého vyplýva, že uchádzač je poistník, verejný obstarávateľ je oprávnenou osobou, ktorá má právo na poistné plnenie. Poistná zmluva vyhotovená v cudzom jazyku musí byť predložená v pôvodnom jazyku a súčasne úradne preložená do slovenského jazyka. Predmetom poistného plnenia je záruka ponuky na predmet zákazky s názvom „Implementácia nového systému riadenia ľudských zdrojov v NBS“ s minimálnou výškou poistného plnenia podľa bodu 18.2 týchto súťažných podkladov.

Z poistného certifikátu musí vyplývať, že:

* poistné plnenie v dôsledku poistnej udalosti bude minimálne vo výške zábezpeky určenej v bode 18.2 týchto súťažných podkladov,
* poistenie vznikne najneskôr posledným dňom lehoty na predkladanie ponúk,
* nárok na poistné plnenie vznikne verejnému obstarávateľovi, ak nastane jedna zo skutočností podľa bodu 18.7 týchto súťažných podkladov,
* poisťovňa sa zaväzuje zaplatiť vzniknutú pohľadávku najneskôr do 5 pracovných dní po doručení výzvy verejného obstarávateľa na zaplatenie, na účet verejného obstarávateľa,
* platnosť poistenia záruky, t. j. poistná doba končí uplynutím lehoty viazanosti ponúk, resp. predĺženej lehoty viazanosti ponúk, pokiaľ verejný obstarávateľ do uplynutia doby platnosti poistenia záruky uchádzačovi písomne oznámi takéto predĺženie lehoty viazanosti ponúk. V prípade predĺženia lehoty viazanosti ponúk doručí uchádzač predĺženú poistnú záruku verejnému obstarávateľovi do piatich dní od prijatia písomného oznámenia verejného obstarávateľa o predĺžení lehoty viazanosti ponúk.
	+ 1. **Doklad** **o bankovej záruke alebo o poistení záruky musí byť predložený v ponuke uchádzača v jednej z nasledovných foriem:**
1. **ako** **originál dokladu v listinnej podobe; v takom prípade uchádzač doručí originál dokladu v listinnej podobe prostredníctvom pošty alebo iného doručovateľa na adresu verejného obstarávateľa v lehote na predkladanie ponúk, pričom doklad vloží do samostatnej nepriehľadnej obálky, ktorá musí byť uzatvorená a označená heslom súťaže „Implementácia nového systému riadenia ľudských zdrojov v NBS“ a s poznámkou „NEOTVÁRAŤ“;** **zároveň sken dokladu v odporúčanom formáte „.pdf“ musí byť súčasťou elektronickej verzie ponuky uchádzača.**
2. **ako doklad v elektronickej podobe, podpísaný kvalifikovaným elektronickým podpisom osobou/osobami oprávnenými takýto dokument za vystavujúcu banku podpisovať alebo podpísaný elektronickou pečaťou vystavujúcej banky****; doklad musí byť súčasťou elektronickej verzie ponuky uchádzača.**
	* 1. **Zloženie finančných prostriedkov na bezúročný bankový účet verejného obstarávateľa**
			1. **finančné prostriedky v eurách** musia byť zložené na bezúročný účet verejného obstarávateľa vedený v Národnej banke Slovenska (účet nie je úročený):

 IBAN: **SK5507200000000000160135**

 BIC: NBSBSKBX

 Variabilný symbol: IČO uchádzača

 Účel platby: NBS1-000-109-244

* + - 1. V prípade využitia tohto inštitútu zábezpeky, finančné prostriedky musia byť pripísané na účet verejného obstarávateľa najneskôr v deň uplynutia lehoty na predkladanie ponúk.
	1. V prípade nezloženia zábezpeky podľa určených podmienok verejného obstarávateľa bude uchádzač z procesu tohto verejného obstarávania v zmysle § 53 ods. 5 písm. a) zákona o verejnom obstarávaní vylúčený.
	2. Zábezpeka prepadne v prospech verejného obstarávateľa, ak uchádzač v lehote viazanosti ponúk
		1. odstúpi od svojej ponuky v lehote viazanosti ponúk alebo
		2. neposkytne súčinnosť alebo odmietne uzavrieť zmluvu podľa § 56 ods. 8 až 15 zákona o verejnom obstarávaní.
	3. Verejný obstarávateľ uvoľní alebo vráti uchádzačovi zábezpeku do siedmich dní odo dňa
		1. uplynutia lehoty viazanosti ponúk,
		2. márneho uplynutia lehoty na doručenie námietky, ak ho verejný obstarávateľ vylúčil z verejného obstarávania alebo ak verejný obstarávateľ zruší použitý postup zadávania zákazky, alebo
		3. uzavretia zmluvy.
1. **Obsah ponuky**
	1. Ponuka musí obsahovať tieto doklady a dokumenty:
		1. **Úvodná strana ponuky** musí obsahovať minimálne: obchodné meno/názov uchádzača a adresu sídla/ miesta podnikania uchádzača (v prípade skupiny dodávateľov za každého člena skupiny dodávateľov zvlášť), názov predmetu zákazky, dátum vyhotovenia ponuky, stanovenie či ponuka obsahuje dôverné informácie v zmysle § 22 zákona o verejnom obstarávaní, podpis uchádzača, t. j. jeho štatutárneho orgánu resp. ním poverenej/splnomocnenej osoby. Ak ponuka obsahuje dôverné informácie, uchádzač ich v ponuke viditeľne označí.
		2. **Obsah ponuky** (index – položkový zoznam).
		3. **Identifikačné údaje o uchádzačovi** (v prípade skupiny dodávateľov za každého člena skupiny dodávateľov) – obchodné meno/názov, sídlo/miesto podnikania, IČO, DIČ, IČ DPH, meno a funkcia štatutárneho zástupcu (zástupcov) uchádzača, kontaktnú osobu na doručovanie (meno a priezvisko, telefónne číslo, e-mail), bankové spojenie, číslo bankového účtu v tvare IBAN, SWIFT, adresa hlavnej internetovej stránky (URL), informáciu o tom, či je uchádzač platiteľom DPH
		a či uchádzač je mikropodnik, malý alebo stredný podnik *(táto informácia sa vyžaduje len na štatistické účely;* *mikropodniky: podniky, ktoré zamestnávajú menej než 10 osôb a ktorých ročný obrat a/alebo celková* *ročná súvaha neprekračuje 2 milióny eur; malé podniky: podniky, ktoré zamestnávajú menej ako 50 osôb* *a ktorých ročný obrat a/alebo celková ročná súvaha neprekračuje 10 miliónov eur; stredné podniky:* *podniky, ktoré nie sú mikropodnikmi ani malými podnikmi a ktoré zamestnávajú menej ako 250 osôb* *a ktorých ročný obrat nepresahuje 50 miliónov eur a/alebo celková ročná súvaha nepresahuje 43* *miliónov eur)*.
		4. Ak uchádzač nevypracoval ponuku sám, uvedie v ponuke **údaje o osobe, ktorej služby alebo podklady pri vypracovaní ponuky využil**, a to v rozsahu meno a priezvisko, obchodné meno alebo názov, adresa pobytu, sídlo alebo miesto podnikania a identifikačné číslo, ak bolo pridelené.
		5. **Vyplnené a podpísané vyhlásenie uchádzača o tom, že súhlasí s podmienkami nadlimitnej zákazky** určenými verejným obstarávateľom v oznámení o vyhlásení verejného obstarávania, v súťažných podkladoch a v iných dokumentoch poskytnutých verejným obstarávateľom v lehote na predkladanie ponúk, že všetky predložené doklady a údaje uvedené v ponuke sú pravdivé a úplné, že predkladá len jednu ponuku. **Vyhlásenie tvorí prílohu 1 týchto súťažných podkladov.**
		6. V prípade skupiny dodávateľov **čestné vyhlásenie skupiny dodávateľov**, podpísané všetkými členmi skupiny alebo osobou/osobami oprávnenými konať v danej veci za každého člena skupiny, v ktorom vyhlásia, že v prípade prijatia ich ponuky vytvoria všetci členovia skupiny dodávateľov požadované právne vzťahy. **Vzor vyhlásenia tvorí prílohu 2 týchto súťažných podkladov.**
		7. V prípade skupiny dodávateľov **vystavenú plnú moc pre jedného z členov skupiny**, ktorý bude oprávnený prijímať pokyny za všetkých a konať v mene všetkých členov skupiny, podpísanú oprávnenými osobami všetkých členov skupiny alebo osobou/osobami oprávnenými konať v danej veci za každého člena skupiny. **Vzor plnomocenstva tvorí prílohu 3 týchto súťažných podkladov.**
		8. **Doklad o zložení zábezpeky** v súlade s bodom 18.5.4 týchto súťažných podkladov.
		9. **Doklady a dokumenty, prostredníctvom ktorých uchádzač preukazuje splnenie podmienok účasti** vo verejnej súťaži požadované v oznámení o vyhlásení verejného obstarávania a v bode 32, 33 a 34 časti A.2 *PODMIENKY ÚČASTI UCHÁDZAČOV* týchto súťažných podkladov.
		10. **Doklady, dokumenty a iné písomnosti, prostredníctvom ktorých uchádzač preukazuje splnenie požiadaviek verejného obstarávateľa na predmet zákazky** uvedených v časti B. *OPIS PREDMETU ZÁKAZKY* týchto súťažných podkladov alebo iné doklady, dokumenty, iné písomnosti alebo iné informácie, ktoré uchádzač považuje za účelné priložiť k ponuke a nemajú vplyv na vyhodnotenie ponúk.
		11. **Vyplnený návrh na plnenie kritéria na vyhodnotenie ponúk v prílohe 13týchtosúťažných podkladov.**
		12. **Doplnené a podpísané** **obchodné podmienky plnenia predmetu zákazky s prílohami** – **návrh zmluvy v prílohe 11 týchto súťažných podkladov a návrh servisnej zmluvy v prílohe 12 týchto súťažných podkladov** podľa časti C. *OBCHODNÉ PODMIENKY* *PLNENIA PREDMETU ZÁKAZKY* týchto súťažných podkladov.
		13. **Doplnené obchodné podmienky plnenia predmetu zákazky s prílohami** – **návrh zmluvy v prílohe 11 týchto súťažných podkladov a návrh servisnej zmluvy v prílohe 12 týchto súťažných podkladov** podľa časti C. *OBCHODNÉ PODMIENKY PLNENIA PREDMETU ZÁKAZKY* týchto súťažných podkladov **v editovateľnom formáte .doc alebo .docx**.
		14. Ak štatutárny orgán uchádzača udelí plnomocenstvo svojmu zamestnancovi alebo inej osobe na konanie v mene uchádzača pri podpise ponuky alebo zmluvy, musí byť súčasťou ponuky aj **plná moc (poverenie)**, jednoznačne identifikujúca právne úkony v tomto prípade, na ktoré bolo plnomocenstvo (poverenie) udelené (rozsah oprávnenia).
		15. **Vyplnené a podpísané** **ČESTNÉ VYHLÁSENIE K OBMEDZENIAM VO VEREJNOM OBSTARÁVANÍ V SÚVISLOSTI S VOJNOVÝM KONFLIKTOM NA UKRAJINE – SANKCIE VOČI RUSKU, ktoré tvorí prílohu 4 týchto súťažných podkladov.**

**Časť IV.**

**Predkladanie ponuky**

1. **Predloženie ponuky**
	1. Uchádzač môže predložiť len jednu ponuku. Ak uchádzač v lehote na predkladanie ponúk predloží viac ponúk, verejný obstarávateľ prihliada len na ponuku, ktorá bola predložená ako posledná a na ostatné ponuky hľadí rovnako ako na ponuky, ktoré boli predložené po lehote na predkladanie ponúk.
	2. Uchádzač predloží kompletnú jednu ponuku elektronicky prostredníctvom systému JOSEPHINE. Uchádzač má možnosť sa registrovať do systému JOSEPHINE pomocou hesla alebo aj pomocou občianskeho preukazu s elektronickým čipom a bezpečnostným osobným kódom (eID).
	3. Predkladanie ponúk je umožnené iba autentifikovaným uchádzačom. Autentifikáciu je možné vykonať nasledujúcimi spôsobmi:
2. V systéme JOSEPHINE registráciou a prihlásením pomocou občianskeho preukazu s elektronickým čipom a bezpečnostným osobným kódom (eID). V systéme je autentifikovaná spoločnosť, ktorú pomocou eID registruje štatutár danej spoločnosti. Autentifikáciu vykonáva poskytovateľ systému JOSEPHINE, a to v pracovných dňoch v čase od 8.00 h do 16.00 h. O dokončení autentifikácie je uchádzač informovaný e-mailom.
3. Nahraním kvalifikovaného elektronického podpisu (napríklad podpisu eID) štatutára danej spoločnosti na kartu užívateľa po registrácii a prihlásení do systému JOSEPHINE. Autentifikáciu vykoná poskytovateľ systému JOSEPHINE, a to v pracovných dňoch v čase od 8.00 h do 16.00 h. O dokončení autentifikácie je uchádzač informovaný e-mailom.
4. Vložením dokumentu preukazujúceho osobu štatutára na kartu užívateľa po registrácii, ktorý je podpísaný elektronickým podpisom štatutára, alebo prešiel zaručenou konverziou. Autentifikáciu vykoná poskytovateľ systému JOSEPHINE, a to v pracovných dňoch v čase 8.00 h do 16.00 h.
O dokončení autentifikácie je uchádzač informovaný e-mailom.
5. Vložením plnej moci na kartu užívateľa po registrácii, ktorá je podpísaná elektronickým podpisom štatutára aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE, a to v pracovné dni v čase od 8.00 h do 16.00 h. O dokončení autentifikácie je uchádzač informovaný e-mailom.
	1. Autentifikovaný uchádzač si po prihlásení do systému JOSEPHINE v prehľade „Zoznam obstarávaní“ vyberie predmetné obstarávanie a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.
	2. Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovej adrese: <https://josephine.proebiz.com/>. Uchádzač predloží ponuku podľa týchto súťažných podkladov spolu s prílohami, ako aj všetky ostatné požadované doklady, dokumenty uvedené v oznámení o vyhlásení verejného obstarávania a v týchto súťažných podkladoch.
	3. V predloženej ponuke prostredníctvom systému JOSEPHINE musia byť pripojené požadované naskenované doklady a dokumenty (odporúčaný formát „Document to searchable PDF File“) tak, ako je uvedené v týchto súťažných podkladoch a vyplnený položkový elektronický formulár, ktorý zodpovedá návrhu na plnenie kritéria v prílohe 13 týchto súťažných podkladov. Návrh zmluvy a servisnej zmluvy uchádzač predloží v editovateľnom formáte .doc alebo .docx.
	4. Ak ponuka obsahuje dôverné informácie, uchádzač ich v ponuke viditeľne označí.
	5. Uchádzačom navrhovaná cena za plnenie požadovaného predmetu zákazky, uvedená v ponuke uchádzača, bude vyjadrená v eurách s presnosťou na dve desatinné miesta a vložená do systému JOSEPHINE v tejto štruktúre: cena bez DPH, sadzba DPH, cena s alebo bez DPH (pri vkladaní do systému JOSEPHINE označená ako „Jednotková cena (kritérium hodnotenia)“).
	6. Po úspešnom nahraní ponuky do systému JOSEPHINE je uchádzačovi odoslaný notifikačný informatívny e-mail (a to na e-mailovú adresu užívateľa uchádzača, ktorý ponuku nahral).
6. **lehota na predkladanie ponuky**
	1. Ponuky sa predkladajú elektronicky prostredníctvom systému JOSEPHINE v lehote na predkladanie ponúk.
	2. Lehota na predkladanie ponúk je stanovená **do 16.06.2025 do 10:00 h** a je uvedená aj v oznámení o vyhlásení verejného obstarávania.
	3. Ponuka uchádzača predložená po uplynutí lehoty na predkladanie ponúk sa elektronicky neotvorí.
7. **Doplnenie, zmena a odvolanie ponuky**
	1. Uchádzač môže predloženú ponuku dodatočne doplniť, zmeniť alebo vziať späť len do uplynutia lehoty na predkladanie ponúk podľa bodu 21.2 tejto časti súťažných podkladov.
	2. Doplnenie, zmenu alebo výmenu ponuky je možné vykonať späťvzatím pôvodnej ponuky. Uchádzač pri späťvzatí ponuky postupuje obdobne ako pri vložení pôvodnej ponuky (kliknutím na tlačidlo „Stiahnuť ponuku“ a predložením novej ponuky).

**Časť V.**

**Otváranie a vyhodnocovanie ponúk**

1. **Otváranie Ponúk**
	1. Otváranie ponúk sa uskutoční elektronicky. Miesto a čas otvárania ponúk je uvedené v oznámení o vyhlásení verejného obstarávania.
	2. Miestom „on-line“ sprístupnenia ponúk je webová adresa <https://josephine.proebiz.com> a totožná záložka ako pri predkladaní ponúk.
	3. On-line sprístupnenia ponúk sa môže zúčastniť iba uchádzač, ktorého ponuka bola predložená v lehote na predkladanie ponúk. Pri on-line sprístupnení ponúk budú zverejnené informácie v zmysle § 52 ods. 2 zákona o verejnom obstarávaní. Všetky prístupy do „on-line“ prostredia zo strany uchádzačov bude systém JOSEPHINE logovať a budú súčasťou protokolov v predmetnom verejnom obstarávaní.
2. **Vyhodnotenie ponúk**
	1. Vyhodnotenie ponúk je neverejné a vykoná ho komisia zriadená verejným obstarávateľom v zmysle § 51 zákona o verejnom obstarávaní.
	2. Verejný obstarávateľ pri vyhodnocovaní ponúk bude postupovať v zmysle § 66 ods. 7 písm. b) zákona o verejnom obstarávaní.
	3. Komisia zriadená verejným obstarávateľom vyhodnotí ponuky podľa § 53 zákona o verejnom obstarávaní z hľadiska splnenia požiadaviek verejného obstarávateľa na predmet zákazky a posúdi zloženie zábezpeky.
3. **Vyhodnotenie splnenia podmienok účasti uchádzačov**
	1. Vyhodnotenie splnenia podmienok účasti uchádzačov verejný obstarávateľ vykoná v súlade s § 66 ods. 7 písm. b) a § 40 zákona o verejnom obstarávaní.
	2. Vyhodnotenie splnenia podmienok účasti uchádzačov bude založené na posúdení splnenia podmienok účasti uvedených v časti A2*. PODMIENKY ÚČASTI UCHÁDZAČOV* týchto súťažných podkladov.
	3. V zmysle § 152 ods. 5 zákona o verejnom obstarávaní, verejný obstarávateľ je bez ohľadu na § 152 ods. 4 zákona o verejnom obstarávaní oprávnený od uchádzača dodatočne vyžiadať doklad podľa § 32 ods. 2 písm. b) a c) zákona o verejnom obstarávaní.

**Časť VI.**

**Elektronická aukcia**

1. **Elektronická aukcia**

Verejný obstarávateľ nepoužije elektronickú aukciu.

**Časť VII.**

**Prijatie ponuky**

1. **Informácia o výsledku vyhodnotenia ponúk**
	1. Vyhodnotenie splnenia podmienok účasti a vyhodnotenie ponúk z hľadiska splnenia požiadaviek na predmet zákazky sa uskutoční po vyhodnotení ponúk na základe kritérií na vyhodnotenie ponúk. Verejný obstarávateľ vyhodnotí splnenie podmienok účasti a požiadaviek na predmet zákazky u uchádzača, ktorý sa umiestnil na prvom mieste v poradí (super-reverzný postup). Ak dôjde k vylúčeniu uchádzača alebo jeho ponuky, verejný obstarávateľ vyhodnotí splnenie podmienok účasti a požiadaviek na predmet zákazky u ďalšieho uchádzača v poradí, pričom uchádzač umiestnený na prvom mieste v novozostavenom poradí musí spĺňať podmienky účasti a požiadavky na predmet zákazky.
	2. Verejný obstarávateľ po vyhodnotení ponúk, po skončení postupu podľa bodu 27.1 týchto súťažných podkladov a po odoslaní všetkých oznámení o vylúčení uchádzača, záujemcu alebo účastníka bezodkladne písomne oznámi všetkým dotknutým uchádzačom výsledok vyhodnotenia ponúk, vrátane poradia uchádzačov a súčasne uverejní informáciu o výsledku vyhodnotenia ponúk a poradie uchádzačov v profile. Dotknutým uchádzačom je uchádzač, ktorého ponuka sa vyhodnocovala, vylúčený uchádzač, ktorému plynie lehota na podanie námietok proti vylúčeniu a uchádzač, ktorý podal námietky proti vylúčeniu, pričom úrad o námietkach zatiaľ právoplatne nerozhodol. Úspešnému uchádzačovi alebo uchádzačom oznámi, že jeho ponuku alebo ponuky prijíma. Neúspešnému uchádzačovi oznámi, že neuspel a dôvody neprijatia jeho ponuky. Informácia o výsledku vyhodnotenia ponúk zasielaná dotknutým uchádzačom obsahuje najmä identifikáciu úspešného uchádzača alebo uchádzačov, informáciu o charakteristikách a výhodách prijatej ponuky alebo ponúk, výsledok vyhodnotenia splnenia podmienok účasti u úspešného uchádzača, ktorý obsahuje informácie preukazujúce splnenie podmienok účasti, týkajúcich sa finančného a ekonomického postavenia a technickej spôsobilosti alebo odbornej spôsobilosti, vrátane identifikácie osoby poskytujúcej finančné zdroje podľa § 33 ods. 2 zákona o verejnom obstarávaní a osoby poskytujúcej technické a odborné kapacity podľa § 34 ods. 3 zákona o verejnom obstarávaní a lehotu, v ktorej môže byť doručená námietka.
2. **Uzavretie zmluvy**
	1. Verejný obstarávateľ uzavrie zmluvy s úspešným uchádzačom v súlade s § 56 zákona o verejnom obstarávaní.
	2. Verejný obstarávateľ nesmie uzavrieť zmluvy s uchádzačom, ktorý má povinnosť zapisovať sa do registra partnerov verejného sektora a nie je zapísaný v registri partnerov verejného sektora, uchádzačom, ktorého subdodávateľ alebo subdodávateľ podľa osobitného predpisu má povinnosť zapisovať sa do registra partnerov verejného sektora a nie je zapísaný v registri partnerov verejného sektora, uchádzačom, ktorý má povinnosť zapisovať sa do registra partnerov verejného sektora a ktorého konečným užívateľom výhod je osoba podľa § 11 ods. 1 písm. c) zákona o verejnom obstarávaní, alebo uchádzačom, ktorého subdodávateľ alebo subdodávateľ podľa osobitného predpisu, ktorí majú povinnosť zapisovať sa do registra partnerov verejného sektora, majú v registri partnerov verejného sektora konečného užívateľa výhod, ktorým je osoba podľa § 11 ods. 1 písm. c) zákona o verejnom obstarávaní.
	3. Využitie subdodávateľov:
		1. Úspešný uchádzač v zmluvách v príslušnej prílohe zmlúv najneskôr v čase uzavretia zmlúv uvedie údaje o všetkých známych subdodávateľoch v rozsahu obchodné meno, sídlo, IČO, zápis do príslušného obchodného registra a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Úspešný uchádzač je povinný bezodkladne oznámiť verejnému obstarávateľovi akúkoľvek zmenu údajov o subdodávateľoch uvedených v predchádzajúcej vete.
		2. Počas trvania zmlúv je úspešný uchádzač oprávnený zmeniť subdodávateľa uvedeného v príslušnej prílohe zmlúv v súlade s pravidlami uvedenými v zmluvách.
	4. Úspešný uchádzač je povinný poskytnúť verejnému obstarávateľovi riadnu súčinnosť potrebnú na uzavretie zmlúv v súlade s § 56 ods. 5 až 9 zákona o verejnom obstarávaní. Verejný obstarávateľ určí primeranú lehotu na poskytnutie súčinnosti. Zmluvy s úspešným uchádzačom, ktorého ponuka bola prijatá, bude uzavretá v lehote viazanosti ponúk, a to najskôr jedenásty deň odo dňa odoslania informácie o výsledku vyhodnocovania ponúk podľa § 55 zákona o verejnom obstarávaní, ak neboli doručené námietky podľa § 170 zákona o verejnom obstarávaní.

**Časť VIII.**

**Dôvernosť a revízne postupy**

1. **Dôvernosť procesu verejného obstarávania**
	1. Členovia komisie, ktorá vyhodnocuje ponuky, nesmú poskytovať počas vyhodnocovania ponúk informácie o obsahu ponúk. Na členov komisie, ktorá vyhodnocuje ponuky, sa vzťahujú ustanovenia podľa § 22 zákona o verejnom obstarávaní.
	2. Verejný obstarávateľ je povinný zachovávať mlčanlivosť o informáciách označených ako dôverné, ktoré im uchádzač alebo záujemca poskytol; na tento účel uchádzač alebo záujemca označí, ktoré skutočnosti považuje za dôverné.
	3. Za dôverné informácie je možné označiť výhradne obchodné tajomstvo, technické riešenia a predlohy, návody, výkresy, projektové dokumentácie, modely, spôsob výpočtu jednotkových cien a ak sa neuvádzajú jednotkové ceny, ale len cena, tak aj spôsob výpočtu ceny a vzory.
2. **Revízne postupy**
	1. Uchádzač, záujemca, ktorého práva alebo právom chránené záujmy boli alebo mohli byť dotknuté postupom verejného obstarávateľa alebo účastník môže podať námietky podľa § 170 ods. 3 písm. a) až g) zákona o verejnom obstarávaní.
	2. V zmysle § 170 ods. 8 zákona o verejnom obstarávaní sa zakazuje podať zjavne nedôvodnú námietku. Námietka je zjavne nedôvodná, ak celkom zjavne slúži na zneužitie práva alebo na svojvoľné a bezúspešné uplatňovanie alebo bránenie práva, alebo vedie k nedôvodným prieťahom v konaní o preskúmanie úkonov kontrolovaného.

**Časť IX.**

**Súhrn vybratých charakteristík verejného obstarávania**

1. **Všeobecné ustanovenia**
	1. Verejný obstarávateľ si vyhradzuje právo komunikovať iba v štátnom (slovenskom) jazyku.
	2. Verejný obstarávateľ si vyhradzuje právo postupovať priamym rokovacím konaním pri naplnení podmienky podľa § 81 ods. 1 písm. a) zákona o verejnom obstarávaní, a to v prípade ak nebude predložená ani jedna ponuka alebo ani jedna z predložených ponúk bez vykonania podstatných zmien nespĺňa požiadavky určené verejným obstarávateľom na predmet zákazky, a za predpokladu, že pôvodné podmienky zadávania zákazky sa podstatne nezmenia.
	3. Verejný obstarávateľ môže zrušiť vyhlásený postup zadávania zákazky podľa ustanovení zákona o verejnom obstarávaní.
	4. V použitom postupe verejného obstarávania platia pre ostatné ustanovenia neupravené týmito súťažnými podkladmi, príslušné ustanovenia zákona o verejnom obstarávaní a ostatných relevantných právnych predpisov platných na území Slovenskej republiky.

**A.2 *PODMIENKY ÚČASTI UCHÁDZAČOV***

1. **Podmienky účasti vo verejnom obstarávaní týkajúce sa osobného postavenia**
	1. Uchádzač musí spĺňať podmienky účasti týkajúce sa osobného postavenia uvedené v § 32 ods. 1 zákona o verejnom obstarávaní. Ich splnenie preukáže podľa § 32 ods. 2 zákona o verejnom obstarávaní predložením skenu originálnych dokladov alebo ich úradne osvedčených kópií:
		1. **výpisom z registra trestov nie starším ako tri mesiace ku dňu uplynutia lehoty na predkladanie ponúk**, ktorým preukazuje, že nebol on, ani jeho štatutárny orgán, ani člen štatutárneho orgánu, ani člen dozorného orgánu, ani prokurista právoplatne odsúdený za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe.

 *[ak ide o: - fyzickú osobu za osobu, na ktorú je vydané živnostenské oprávnenie alebo iné než živnostenské oprávnenie podľa osobitných predpisov,*

 *- právnickú osobu za osoby, ktoré sú štatutárnymi orgánmi uchádzača a členmi štatutárnych orgánov uchádzača, členmi dozorných orgánov uchádzača a jeho prokuristami.* ***Pri právnickej osobe je povinnosť predložiť výpis z registra trestov aj za právnickú osobu, ktorý vydáva Generálna prokuratúra SR.****]*

* + 1. **potvrdením Sociálnej poisťovne a zdravotnej poisťovne nie starším ako tri mesiace ku dňu uplynutia lehoty na predkladanie ponúk,** ktorým preukazuje, že nemá evidované nedoplatky na poistnom na sociálne poistenie a zdravotná poisťovňa neeviduje voči nemu pohľadávky po splatnosti podľa osobitných predpisov v Slovenskej republike a v štáte sídla, miesta podnikania alebo obvyklého pobytu,
		2. **potvrdením miestne príslušného daňového úradu a miestne príslušného colného úradu nie starším ako tri mesiace ku dňu uplynutia lehoty na predkladanie ponúk,** ktorým preukazuje, že nemá evidované daňové nedoplatky voči daňovému úradu a colnému úradu podľa osobitných predpisov v Slovenskej republike a v štáte sídla, miesta podnikania alebo obvyklého pobytu,
		3. **potvrdením príslušného súdu nie starším ako tri mesiace ku dňu uplynutia lehoty na predkladanie ponúk,** ktorým preukazuje, že nebol na jeho majetok vyhlásený konkurz, nie je v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku,
		4. **dokladom o oprávnení poskytovať službu,** ktorým preukazuje, že je oprávnený poskytovať službu, ktorá zodpovedá predmetu zákazky.
		5. **čestným vyhlásením,** že nemá uložený zákaz účasti vo verejnom obstarávaní potvrdený konečným rozhodnutím v Slovenskej republike a v štáte sídla, miesta podnikania alebo obvyklého pobytu.
	1. **Uchádzač musí preukázať splnenie podmienok účasti týkajúcich sa osobného postavenia podľa § 32 ods. 1 písm. a) zákona o verejnom obstarávaní aj pri inej osobe,** ako je osoba uvedená v bode 32.1.1 týchto súťažných podkladov, ktorá má právo za ňu konať, práva spojené s rozhodovaním alebo kontrolou v hospodárskom subjekte, ktorý sa chce zúčastniť verejného obstarávania, nebola právoplatne odsúdená za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe. **Uchádzač preukáže splnenie podmienky účasti čestným vyhlásením, v ktorom uvedie zoznam takýchto osôb; ak také osoby nie sú, uchádzač túto skutočnosť uvedie v čestnom vyhlásení; na tento účel verejný obstarávateľ odporúča použiť vzor podľa prílohy 8 týchto súťažných podkladov.**
	2. Za osobu uvedenú v bode 32.2 týchto súťažných podkladov (osobu podľa § 32 ods. 7 zákona o verejnom obstarávaní) sa považuje osoba, ktorá má rozhodujúci vplyv na činnosť uchádzača alebo záujemcu, jeho strategické ciele alebo významné rozhodnutia prostredníctvom vlastníckeho práva, finančného podielu alebo pravidiel, ktorými sa uchádzač alebo záujemca spravuje, pričom rozhodujúcim vplyvom sa rozumie, ak iná osoba podľa § 32 odseku 7 zákona o verejnom obstarávaní:

a) vlastní väčšinu akcií alebo väčšinový obchodný podiel u uchádzača alebo záujemcu,

b) má väčšinu hlasovacích práv u uchádzača alebo záujemcu,

c) má právo vymenúvať alebo odvolávať väčšinu členov štatutárneho orgánu alebo dozorného orgánu uchádzača alebo záujemcu alebo

d) má právo vykonávať rozhodujúci vplyv na základe dohody uzavretej s uchádzačom alebo záujemcom alebo na základe spoločenskej zmluvy, zakladateľskej listiny alebo stanov, ak to umožňuje právo štátu, ktorými sa táto osoba riadi.

* 1. Ak uchádzač alebo záujemca má sídlo, miesto podnikania alebo obvyklý pobyt mimo územia Slovenskej republiky a štát jeho sídla, miesta podnikania alebo obvyklého pobytu nevydáva doklady uvedené v bode 32.1 týchto súťažných podkladov alebo nevydáva ani rovnocenné doklady, možno ho nahradiť čestným vyhlásením podľa predpisov platných v štáte jeho sídla, miesta podnikania alebo obvyklého pobytu.
	2. Uchádzač so sídlom, miestom podnikania alebo obvyklým pobytom na území Slovenskej republiky,a ktorého údaje sú vedené v informačných systémoch verejnej správy Slovenskej republiky, nie je povinný predkladať doklad podľa bodu 32.1.5 týchto súťažných podkladov, nakoľko verejný obstarávateľ použije údaje z informačných systémov verejnej správy podľa osobitného predpisu.
	3. **Uchádzač môže preukázať splnenie podmienok účasti osobného postavenia podľa bodu 32.1 týchto súťažných podkladov platným zápisom do zoznamu hospodárskych subjektov** **vedeným Úradom pre verejné obstarávanie v zmysle § 152 zákona o verejnom obstarávaní.**
	4. Skupina dodávateľov preukazuje splnenie podmienok účasti vo verejnom obstarávaní týkajúcich sa osobného postavenia za každého člena skupiny osobitne. Oprávnenie poskytovať službu preukazuje člen skupiny len vo vzťahu k tej časti predmetu zákazky, ktorú má zabezpečiť.
	5. Doklady a dokumenty, ktorými uchádzač preukazuje osobné postavenie v zmysle § 32 zákona o verejnom obstarávaní, vyhotovené v inom ako štátnom jazyku, t. j. nie v slovenskom jazyku, musia byť predložené v pôvodnom jazyku spolu s ich úradným prekladom do štátneho (slovenského) jazyka, okrem dokladov predložených v českom jazyku.
	6. Verejný obstarávateľ má prístup do systému oversi.sk a je oprávnený použiť údaje z príslušných informačných systémov slovenských orgánov podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov.

Uchádzač preto nie je povinný predkladať doklady podľa § 32 ods. 1 písm. a) až e) zákona o verejnom obstarávaní (doklady podľa bodov 32.1.1 až 32.1.5 týchto súťažných podkladov) vydávané slovenskými orgánmi.

Ak uchádzač nepredloží doklad podľa bodu 32.1.1 týchto súťažných podkladov, je povinný na účely preukázania splnenia podmienky účasti podľa § 32 ods. 1 písm. a) zákona o verejnom obstarávaní pre potreby zabezpečenia výpisu z registra trestov fyzických osôb podľa predchádzajúcej vety poskytnúť verejnému obstarávateľovi potrebné údaje a predložiť verejnému obstarávateľovi úplne vyplnený formulár „ÚDAJE POTREBNÉ NA VYŽIADANIE VÝPISU/OV Z REGISTRA TRESTOV“ (ďalej ako „formulár“). Formulár je potrebné vyplniť za každú fyzickú osobu samostatne a podpísať ho oprávnenom osobou. Formulár tvorí prílohu 9 týchto súťažných podkladov. Formulár/formuláre musia byť súčasťou predkladanej ponuky.

Ak nebude možné z funkcionalít systému oversi.sk overiť údaje od slovenských orgánov vo vzťahu k uchádzačovi so sídlom alebo miestom podnikania v zahraničí, tento uchádzač bude požiadaný o doplnenie týchto dokladov (ak neboli predložené v ponuke).

1. **Podmienky účasti vo verejnom obstarávaní týkajúce sa finančného a ekonomického postavenia**

Verejný obstarávateľ nestanovil podmienky účasti týkajúce sa finančného a ekonomického postavenia.

1. **Podmienky účasti vo verejnom obstarávaní týkajúce sa technickej alebo odbornej spôsobilosti**
	1. Uchádzač za účelom preukázania splnenia podmienok účasti týkajúcich sa technickej alebo odbornej spôsobilosti podľa § 34 zákona o verejnom obstarávaní v ponuke predloží nasledovné doklady:
		1. **Podľa § 34 ods. 1 písm. a**) **zákona o verejnom obstarávaní** – zoznam poskytnutých služieb za predchádzajúcich päť (5) rokov od vyhlásenia verejného obstarávania s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona o verejnom obstarávaní.

**Minimálna požadovaná úroveň podmienky účasti:**

34.1.1.1 Verejný obstarávateľ požaduje, aby uchádzač v zozname poskytnutých služieb podľa bodu 34.1.1 týchto súťažných podkladov uviedol **minimálne**:

1. **dve zákazky**, každú v celkovej hodnote minimálne 150 000,- eur bez DPH, ktorých predmetom bolo dodanie informačných systémov riadenia ľudských zdrojov, ktorých súčasťou bola správa personálnej agendy, systemizácia pracovných miest, odmeňovanie, spracovanie a zaúčtovanie miezd a zároveň **každý z dodaných informačných systémov riadenia ľudských zdrojov**:

 aa) umožňoval spracovanie údajov pre minimálne 500 zamestnancov odberateľa;

 ab) obsahoval webové rozhranie zamestnaneckého portálu, ktorý zvláda záťaž minimálne 150 súbežných používateľov,

 a zároveň

**b) jednu zákazku**, ktorej predmetom bolo dodanie informačného systému riadenia ľudských zdrojov a súčasťou dodávky bola aj migrácia údajov z predchádzajúceho informačného systému riadenia ľudských zdrojov do nového informačného systému  riadenia ľudských zdrojov.

\****uchádzač môže jednou zákazkou splniť viacero požiadaviek minimálnej požadovanej úrovne podmienky účasti***

34.1.1.2 Verejný obstarávateľ **odporúča**, aby uchádzač na účel preukázania splnenia podmienky účasti podľa bodu 34.1.1 týchto súťažných podkladov použil **vzorový formulár zoznamu poskytnutých služieb nachádzajúci sa v prílohe 5 týchto súťažných podkladov**, s uvedením doplňujúcich informácií ku každej zákazke. Uchádzač vyplní vo formulári len polia označené textom „<vyplní uchádzač>“ a polia „áno“/“nie“. Uchádzač podľa potreby pridá alebo zväčší jednotlivé polia tak, aby ním vložený text bol úplný a čitateľný.

* + 1. **Podľa § 34 ods. 1 písm. g) zákona o verejnom obstarávaní** – údaje o vzdelaní a odbornej praxi alebo o odbornej kvalifikácii osôb určených na plnenie zmluvy.

**Minimálna požadovaná úroveň podmienky účasti:**

34.1.2.1 Verejný obstarávateľ požaduje, aby uchádzač v ponuke predložil zoznam osôb určených na plnenie zmluvy – kľúčových expertov (v štruktúre: meno a priezvisko, vzťah k uchádzačovi, t. j. zamestnanec alebo osoba podľa bodu 34.2 súťažných podkladov) vrátane dokladov o ich odbornej praxi a spôsobilosti.

34.1.2.2 Verejný obstarávateľ požaduje, aby uchádzač v zozname osôb určených na plnenie zmluvy podľa bodu 34.1.2.1 týchto súťažných podkladov uviedol minimálne nasledovných kľúčových expertov a preukázal splnenie minimálnych požiadaviek kladených na týchto kľúčových expertov (musí ísť o navzájom rôzne osoby, ak nie je pri konkrétnom kľúčovom expertovi uvedené inak):

1. **Kľúčový expert č. 1 – Projektový manažér, ktorý má:**
* **odbornú prax na pozícii projektového manažéra v trvaní minimálne troch (3) rokov.** Rola projektového manažéra predstavuje riadenie implementácie projektov informačných systémov v rozsahu analýza, návrh riešenia, implementácia a nasadenie informačného systému. *Túto podmienku účasti preukazuje uchádzač predložením profesijného životopisu osoby určenej ako projektový manažér;*
* **minimálne jednu (1) osobnú praktickú skúsenosť s riadením projektu v zákazke, ktorej predmetom bola implementácia informačného systému v hodnote minimálne 100 000,- eur bez DPH na pozícii projektového manažéra.** *Túto podmienku účasti preukazuje uchádzač predložením profesijného životopisu* *a referencií k osobným praktickým skúsenostiam osoby určenej ako projektový manažér;*
* **minimálne jeden platný certifikát PRINCE 2 Foundation na odbornú spôsobilosť pre riadenie projektov alebo ekvivalent (napr. International Project Management Association-IPMA B, Project Management Professional-PMP)** vydaný akreditačnou a certifikačnou autoritou**.** *Túto podmienku účasti preukazuje uchádzač predložením kópie certifikátu;*

**Kľúčový expert č. 1 – Projektový manažér** je zodpovedný za riadenie projektu vytvorenia a dodania predmetu zákazky na strane zhotoviteľa.

1. **Kľúčový expert č. 2 – Expert analytik, ktorý má:**
* **minimálne dve (2) osobné praktické skúsenosti** s výkonom analýzy a návrhom dizajnu riešenia pri realizácii zákazky, ktorej predmetom bola implementácia informačného systému riadenia ľudských zdrojov, ktorého súčasťou bola správa personálnej agendy, systemizácia pracovných miest, odmeňovanie, spracovanie a zaúčtovaniemiezd, v rozsahu jeho celého životného cyklu a uvedenia do prevádzky.*Túto podmienku účasti preukazuje uchádzač predložením profesijného životopisu a referencií k osobným praktickým skúsenostiam osoby určenej ako expert analytik;*

**Kľúčový expert č. 2 – Expert analytik** je zodpovedný za vytvorenie PID (projektový iniciálny dokument) a bude zabezpečovať, aby požiadavky opisu predmetu zákazky boli správne pochopené, zdokumentované a implementované v rámci vytvorenia a dodania predmetu zákazky.

***\* uchádzač môže splniť požiadavky minimálnej požadovanej úrovne podmienky***

 ***účasti na kľúčového experta č. 2 - Experta analytika a kľúčového experta č. 6 –***

 ***Metodika pre legislatívu rovnakou osobou.***

1. **Kľúčový expert č. 3 – Architekt, ktorý má:**
* **odbornú prax na pozícii architekt v trvaní minimálne troch (3) rokov.** Rola architekta predstavuje zodpovednosť za definovanie softvérovej architektúry vrátane prijímania kľúčových rozhodnutí určujúcich technické obmedzenia návrhu a implementácie informačného systému; *Túto podmienku účasti preukazuje uchádzač predložením profesijného životopisu osoby určenej ako architekt;*
* **minimálne dve (2) osobné praktické skúsenosti** s návrhom architektúry informačného systému a riešenia vrátane integrácií v zákazkách, ktorých predmetom bola implementácia informačného systému, v rozsahu celého jeho životného cyklu implementácie a uvedenia do prevádzky. *Túto podmienku účasti preukazuje uchádzač predložením profesijného životopisu a referencií k osobným praktickým skúsenostiam osoby určenej ako architekt;*
* **minimálne jeden platný certifikát TOGAF pre oblasť riadenia podnikovej architektúry alebo ekvivalent** vydaný akreditačnou a certifikačnou autoritou. *Túto podmienku účasti preukazuje uchádzač predložením kópie certifikátu;*

**Kľúčový expert č. 3 – Architekt** je zodpovedný za to, aby dodaný predmet zákazky - informačný systém bol v súlade s architektonickými požiadavkami upravenými v opise predmetu zákazky. Architekt zodpovedá za návrh architektúry budúceho informačného systému, za technologické rozhodnutia, bezpečnosť a škálovateľnosť, integráciu a komunikáciu medzi systémami, za dodržiavanie štandardov, pričom pri tom spolupracuje s analytikmi a vývojármi.

1. **Kľúčový expert č. 4 - Test Manažér, ktorý má:**
* **odbornú prax na pozícii test manažéra minimálne v rozsahu dvoch (2) rokov a minimálne jednu (1) osobnú praktickú skúsenosť** s  testovaním viacerých komponentov v oblasti riadenia testov informačných systémov, pričom sa podieľal na plánovaní testov, koordinácii a riadení testovania, vyhodnocovaní výsledkov a komunikácii s vývojármi alebo analytikmi pri riešení chýb v zákazke, ktorej predmetom bola dodávka implementácie informačného systému. *Túto podmienku účasti preukazuje uchádzač predložením profesijného životopisu a referencií k osobným praktickým skúsenostiam osoby určenej ako test manažér;*
* **minimálne jeden platný certifikát ISTQB Certified Tester Foundation Level** **(CTFL) alebo ekvivalent** vydaný akreditačnou a certifikačnou autoritou. *Túto podmienku účasti preukazuje uchádzač predložením kópie certifikátu;*

**Kľúčový expert č. 4 - Test Manažér** je zodpovedný za riadenie prípravy, plánovania a realizácia testovania dodaného riešenia a zároveň za overenie testovania, či je riešenie v súlade s požiadavkami na predmet zákazky.

1. **Kľúčový expert č. 5 - Vývojár, ktorý má:**
* **odbornú prax na pozícii vývojár v trvaní minimálne troch (3) rokov.** Rola vývojára predstavuje zodpovednosť za vývoj jednotlivých komponentov informačných systémov a ich zjednotenie do jedného integrovaného riešenia, vrátane zabezpečenia jeho súladu s navrhovanou architektúrou. *Túto podmienku účasti preukazuje uchádzač predložením profesijného životopisu osoby určenej ako vývojár;*
* **minimálne dve (2) osobné praktické skúsenosti** v role vývojára v činnostiach vývoj a správa zdrojového kódu v zákazke, ktorej predmetom bol vývoj a správa zdrojového kódu informačného systému. *Túto podmienku účasti preukazuje uchádzač predložením profesijného životopisu a referencií k osobným praktickým skúsenostiam osoby určenej ako vývojár.*
* **minimálne jednu (1) osobnú praktickú skúsenosť** z pozície garanta kvality vývoja, zodpovedného za návrh procesu vývoja (vývojové vetvy, balíčkovanie, atď.) a použitých nástrojov, návrh štruktúry úložiska zdrojového kódu a metodiky správy zdrojového kódu v zákazke, ktorej predmetom bola implementácia informačného systému riadenia ľudských zdrojov. *Túto podmienku účasti preukazuje uchádzač predložením profesijného životopisu a* referencií k osobným praktickým skúsenostiam *osoby určenej ako vývojár.*

**Kľúčový expert č. 5 - Vývojár** je zodpovedný za programovanie/vývoj celkového riešenia predmetu zákazky v zmysle schváleného návrhu architektúry, grafického návrhu a požiadaviek na funkcionalitu.

1. **Kľúčový expert č. 6  – Metodik pre legislatívu, ktorý má:**
* **minimálne dve (2) osobné praktické skúsenosti** v zákazkách, ktorých predmetom bolo poskytovanie podpory a údržby implementovaného informačného systému riadenia ľudských zdrojov, pričom metodik pre legislatívu bol zodpovedný za sledovanie a implementáciu legislatívnych zmien. *Túto podmienku účasti preukazuje uchádzač predložením profesijného životopisu a* referencií k osobným praktickým skúsenostiam *osoby určenej ako metodik pre legislatívu;*

**Kľúčový expert č. 6  – Metodik pre legislatívu** je zodpovedný za implementáciu a fungovanie dodaného informačného systému riadenia ľudských zdrojov v súlade s platnými všeobecne záväznými právnymi predpismi pre oblasť personálnej a mzdovej agendy pracovného práva.

***\* uchádzač môže splniť požiadavky minimálnej požadovanej úrovne podmienky***

 ***účasti na kľúčového experta č. 6 - Metodika pre legislatívu a kľúčového experta***

 ***č. 2 - Experta analytika rovnakou osobou.***

34.1.2.3Verejný obstarávateľ **odporúča**, aby uchádzač na účel preukázania splnenia podmienky účasti podľa bodu 34.1.2 týchto súťažných podkladov použil **vzorový formulár profesijného životopisu kľúčového experta nachádzajúci sa v prílohe 6 týchto súťažných podkladov a vzorový formulár referencie k osobným praktickým skúsenostiam kľúčového experta nachádzajúci sa v prílohe 7 týchto súťažných podkladov**, a to samostatne pre každú osobnú praktickú skúsenosť kľúčového experta. Uchádzač vyplní vo formulári len polia označené textom „<vyplní uchádzač>“ a polia „áno“/“nie“. Uchádzač podľa potreby pridá alebo zväčší jednotlivé polia tak, aby ním vložený text bol úplný a čitateľný.

* 1. Uchádzač alebo záujemca môže na preukázanie technickej spôsobilosti alebo odbornej spôsobilosti využiť technické a odborné kapacity inej osoby podľa § 34 ods. 3 zákona o verejnom obstarávaní. V takomto prípade musí uchádzač alebo záujemca verejnému obstarávateľovi preukázať, že pri plnení zmluvy bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Skutočnosť podľa druhej vety preukazuje záujemca alebo uchádzač písomnou zmluvou uzavretou s osobou, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej spôsobilosti alebo odbornej spôsobilosti, musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až g) a ods. 7 zákona o verejnom obstarávaní; oprávnenie poskytovať službu preukazuje vo vzťahu k tej časti predmetu zákazky, na ktorú boli kapacity záujemcovi alebo uchádzačovi poskytnuté. Ak ide o požiadavku súvisiacu so vzdelaním, odbornou kvalifikáciou alebo relevantnými odbornými skúsenosťami najmä podľa § 34 ods. 1 písm. g) zákona o verejnom obstarávaní, uchádzač alebo záujemca môže využiť kapacity inej osoby len, ak táto bude reálne vykonávať stavebné práce alebo služby, na ktoré sa kapacity vyžadujú. Iná osoba podľa § 34 ods. 3 zákona o verejnom obstarávaní nemusí spĺňať podmienku podľa bodu 32.2 týchto súťažných podkladov.
	2. Uchádzač, ktorého tvorí skupina dodávateľov, preukazuje splnenie podmienok účasti, ktoré sa týkajú technickej alebo odbornej spôsobilosti za všetkých členov skupiny spoločne.
	3. Doklady a dokumenty, ktorými uchádzač preukazuje svoju technickú spôsobilosť alebo odbornú spôsobilosť, vyhotovené v inom ako štátnom jazyku, t. j. nie v slovenskom jazyku, musia byť predložené v pôvodnom jazyku spolu s ich úradným prekladom do štátneho (slovenského) jazyka, okrem dokladov predložených v českom jazyku alebo v anglickom jazyku.
1. **Doplňujúce informácie k podmienkam účasti**
	1. Predpokladom splnenia podmienok účasti je predloženie všetkých dokladov a dokumentov tak, ako je uvedené v oznámení o vyhlásení verejného obstarávania a v týchto súťažných podkladoch.
	2. Členovia komisie budú vyhodnocovať splnenie podmienok účasti aplikovaním postupov uvedených v § 40 zákona o verejnom obstarávaní a § 152 ods. 4 zákona o verejnom obstarávaní.
	3. Skupina dodávateľov preukazuje splnenie podmienok účasti vo verejnom obstarávaní týkajúcich sa osobného postavenia za každého člena skupiny osobitne a splnenie podmienok účasti vo verejnom obstarávaní týkajúcich sa technickej spôsobilosti alebo odbornej spôsobilosti preukazuje spoločne. Oprávnenie poskytovať službu preukazuje člen skupiny len vo vzťahu k tej časti predmetu zákazky, ktorú má zabezpečiť.
	4. V zmysle § 39 ods. 1 zákona o verejnom obstarávaní, hospodársky subjekt môže predbežne nahradiť doklady na preukázanie splnenia podmienok účasti určené verejným obstarávateľom požadované v oznámení o vyhlásení verejného obstarávania a v bodoch 32, 33 a 34 týchto súťažných podkladov predložením jednotného európskeho dokumentu. Náležitosti týkajúce sa jednotného európskeho dokumentu upravujú ustanovenia § 39 zákona o verejnom obstarávaní, vyhláška Úradu pre verejné obstarávanie č. 155/2016 Z. z., ktorou sa ustanovujú podrobnosti o jednotnom európskom dokumente a jeho obsahu a Vykonávacieho nariadenia Komisie (EÚ) 2016/7 z 5. januára 2016, ktorým sa ustanovuje štandardný formulár pre jednotný európsky dokument pre obstarávanie. Elektronický formulár jednotného európskeho dokumentu s možnosťou jeho priameho vyplnenia sa nachádza na <https://www.uvo.gov.sk/jednotny-europsky-dokument-pre-verejne-obstaravanie-602.html>.
	5. **Verejný obstarávateľ uvádza, že hospodársky subjekt nemôže vyplniť len oddiel α časti IV jednotného európskeho dokumentu (GLOBÁLNY ÚDAJ PRE VŠETKY PODMIENKY ÚČASTI). Pokiaľ hospodársky subjekt predkladá jednotný európsky dokument, tak je povinný vyplniť ostatné príslušné oddiely časti IV jednotného európskeho dokumentu vzťahujúce sa k podmienkam účasti tejto zákazky.**
	6. Uchádzač, ktorý sa verejného obstarávania zúčastňuje samostatne, a ktorý nevyužívazdroje a/alebo kapacity iných osôb na preukázanie splnenia podmienok účasti, vyplní a predloží jedenjednotný európsky dokument. Uchádzač, ktorý sa verejného obstarávania zúčastňuje samostatne, ale využíva zdroje a/alebo kapacity iných osôb na preukázanie splnenia podmienok účasti, vyplní a predloží jednotný európsky dokument za svoju osobu spolu s vyplneným samostatným/ijednotným/i európskym/i dokumentom/i, ktorý/é obsahuje/ú príslušné informácie pre každú z osôb, ktorých zdroje a/alebo kapacity využívauchádzač na preukázanie splnenia podmienok účasti. V prípade, že uchádzača tvorí skupina dodávateľov zúčastnená vo verejnom obstarávaní, uchádzač vyplní a predloží samostatný jednotný európsky dokuments požadovanými informáciami za každého člena skupiny dodávateľov.
	7. Ak uchádzač použije jednotný európsky dokument, verejný obstarávateľ môže na zabezpečenie riadneho priebehu verejného obstarávania kedykoľvek v jeho priebehu uchádzača písomne požiadať o predloženie dokladu alebo dokladov nahradených jednotným európskym dokumentom. Uchádzač doručí doklady verejnému obstarávateľovi do piatich pracovných dní odo dňa doručenia žiadosti, ak verejný obstarávateľ neurčil dlhšiu lehotu.
	8. Ceny uvedené uchádzačom v zozname poskytnutých služieb podľa bodu 34.1.1 týchto súťažných podkladov v inej mene ako v mene euro uchádzač vo svojej ponuke prepočíta na menu euro podľa kurzu Európskej centrálnej banky aktuálneho ku dňu zverejnenia oznámenia o vyhlásení verejného obstarávania v Úradnom vestníku Európskej únie. V prípade, ak Európska centrálna banka ku dňu zverejnenia oznámenia o vyhlásení verejného obstarávania v Úradnom vestníku Európskej únie neurčuje a nevyhlasuje výmenný kurz k mene uvedenej uchádzačom v zozname poskytnutých služieb podľa bodu 34.1.1 týchto súťažných podkladov, uchádzač prepočíta tieto ceny na menu euro podľa kurzu Národnej banky Slovenskej republiky aktuálneho ku dňu zverejnenia oznámenia o vyhlásení verejného obstarávania v Úradnom vestníku Európskej únie.

**A.3 *KRITÉRIUM NA VYHODNOTENIE PONÚK A PRAVIDLÁ JEHO UPLATNENIA***

1. **Kritérium na vyhodnotenie ponúk**
	1. Verejný obstarávateľ stanovil v súlade s § 44 ods. 3 písm. c) zákona o verejnom obstarávaní, že ponuky uchádzačov sa budú vyhodnocovať na základe najnižšej ceny.
	2. Ponuky uchádzačov budú vyhodnotené na základe kritéria: **Celková cena za predmet zákazky v eurách bez DPH.**
	3. Uchádzač uvedie svoj návrh na plnenie kritéria na vyhodnotenie ponúk v prílohe 13 týchto súťažných podkladov (uchádzač vyplní len vyžltené polia tabuľky).
	4. Poradie uchádzačov sa určí porovnaním výšky navrhnutých ponukových celkových cien za predmet zákazky v eurách bez DPH, uvedených v jednotlivých ponukách uchádzačov.
	5. Na prvom mieste sa umiestni uchádzač, ktorého ponuka bude mať najnižšiu celkovú cenu za predmet zákazky v eurách bez DPH. Ostatní uchádzači sa umiestnia vo vzostupnom poradí podľa ich navrhovanej celkovej ceny za predmet zákazky v eurách bez DPH.
	6. V prípade, ak dvaja alebo viacerí uchádzači ponúknu rovnakú celkovú cenu za predmet zákazky v eurách bez DPH, úspešným uchádzačom bude ten uchádzač, ktorého ponuková cena v eurách bez DPH bude nižšia za položku P1 „Cena za vykonanie, zhotovenie a dodanie diela“ uvedenú v tabuľke Celková cena za predmet zákazky v návrhu na plnenie kritéria na vyhodnotenie ponúk (príloha 13 týchto súťažných podkladov).
	7. Nevybratie uchádzača verejným obstarávateľom nevytvára nárok na uplatnenie náhrady škody zo strany uchádzača.
	8. Verejný obstarávateľ si vyhradzuje právo neprijať ponuky uchádzačov, ktoré budú cenovo prevyšovať predpokladanú hodnotu zákazky¸ t.j. ktorých cena bude vyššia ako plánované finančné prostriedky verejného obstarávateľa na predmet zákazky.

**B. *OPIS PREDMETU ZÁKAZKY***

1. **Vymedzenie predmetu zákazky**
	1. Podrobný opis predmetu zákazky s prílohami tvorí prílohu 10 týchto súťažných podkladov.
	2. Verejný obstarávateľ **odporúča**, aby uchádzač v ponuke predložil **informáciu o rozpracovanosti jednotlivých modulov ponúkaného riešenia** v súlade s požiadavkami verejného obstarávateľa uvedenými v opise predmetu zákazky. **Vzor informácie sa nachádza v prílohe 14 týchto súťažných podkladov.**
	3. Uchádzačom poskytnutá informácia o rozpracovanosti jednotlivých modulov ním ponúkaného riešenia nebude predmetom vyhodnotenia splnenia požiadaviek na predmet zákazky.

**C. *OBCHODNÉ PODMIENKY PLNENIA PREDMETU ZÁKAZKY***

1. **Pokyny pre vypracovanie záväzných zmluvných podmienok**
	1. Uchádzač vo svojej ponuke predloží vyplnené a oprávnenou osobou uchádzača podpísané zmluvné podmienky poskytnutia predmetu zákazky (návrhy zmlúv s prílohami v jednom vyhotovení) podľa tejto časti súťažných podkladov. Návrh zmluvy tvorí prílohu 11 týchto súťažných podkladov a návrh servisnej zmluvy prílohu 12 týchto súťažných podkladov.
	2. Uzavreté zmluvy nesmú byť v rozpore so súťažnými podkladmi a s ponukou predloženou úspešným uchádzačom.
	3. V návrhu zmluvy sa namiesto pojmu „uchádzač“ uvádza pojem „zhotoviteľ“, v návrhu servisnej zmluvy pojem „poskytovateľ“ a v návrhoch oboch zmlúv sa namiesto pojmu „verejný obstarávateľ“ uvádza pojem „objednávateľ“.
	4. Obchodné podmienky plnenia predmetu zákazky podľa tejto časti súťažných podkladov sú záväzným právnym dokumentom pre dodanie a poskytnutie predmetu zákazky.
	5. **Uchádzač musí akceptovať zmluvy spolu s ich prílohami bez akýchkoľvek zmien s výnimkou ustanovení, ktoré sú v zmluvách označené na doplnenie** (zvyčajne „vyplní uchádzač“, súčasťou takto označeného textu môžu byť aj ďalšie pokyny k spôsobu vyplnenia).
	6. Verejný obstarávateľ vyžaduje v plnej miere akceptovať záväzky zmluvných strán, ktoré sú uvedené v súťažných podkladoch a v návrhoch zmlúv.
	7. Zmeny zmlúv je možné vykonať iba v súlade s § 18 zákona o verejnom obstarávaní.
	8. Verejný obstarávateľ môže odstúpiť od zmlúv okrem dôvodov v nej uvedených aj v súlade s § 19 zákona o verejnom obstarávaní.
2. **Návrh zmluvy**

Návrh zmluvy tvorí prílohu 11 týchto súťažných podkladov.

Návrh servisnej zmluvy tvorí prílohu 12 týchto súťažných podkladov.

**D.1 *PRÍLOHY***

**Príloha 1**

**VYHLÁSENIA UCHÁDZAČA**

Uchádzač

*<vyplní uchádzač>*

*[obchodné meno, sídlo/miesto podnikania uchádzača, IČO alebo obchodné mená a sídla/miesta podnikania, IČO čísla všetkých členov skupiny dodávateľov]*

týmto vyhlasuje, že v nadlimitnej zákazke na predmet zákazky **„Implementácia nového systému riadenia ľudských zdrojov v NBS“**

• súhlasí s podmienkami nadlimitnej zákazky určenými verejným obstarávateľom v súťažných podkladoch a v iných dokumentoch poskytnutých verejným obstarávateľom v lehote na predkladanie ponúk,

• je dôkladne oboznámený s celým obsahom súťažných podkladov, návrhom zmluvy a servisnej zmluvy, vrátane všetkých ich príloh a ich obsah akceptuje bez výhrad v celom rozsahu

• všetky doklady, dokumenty, vyhlásenia a údaje uvedené v ponuke sú pravdivé a úplné,

• predkladá len jednu ponuku.

|  |  |
| --- | --- |
| ............................................ Miesto a dátum | ......................................................................... |
|  | *<vyplní uchádzač>*Meno, priezvisko a podpis osoby oprávnenej konať za uchádzača |

*Pozn.: POVINNÉ - údaje vo vyznačených poliach,*

*- dátum musí byť aktuálny vo vzťahu ku dňu uplynutia lehoty na predkladanie ponúk,*

*- podpis uchádzača alebo osoby oprávnenej konať za uchádzača.*

*(v prípade skupiny dodávateľov podpis každého člena skupiny dodávateľov alebo osoby oprávnenej konať za každého člena skupiny dodávateľov)*

**Príloha 2**

**ČESTNÉ VYHLÁSENIE O VYTVORENÍ SKUPINY DODÁVATEĽOV - vzor**

Dolupodpísaní zástupcovia uchádzačov uvedených v tomto vyhlásení týmto vyhlasujeme, že za účelom predloženia ponuky vo verejnej súťaži na realizáciu predmetu zákazky „**Implementácia nového systému riadenia ľudských zdrojov v NBS“**

1. sme vytvorili skupinu dodávateľov a predkladáme spoločnú ponuku. Skupina pozostáva z nasledovných samostatných právnych subjektov:

*<vyplní uchádzač>*

*[obchodné meno, sídlo/miesto podnikania, IČO jednotlivých právnych subjektov]*

*<vyplní uchádzač>*

*[obchodné meno, sídlo/miesto podnikania, IČO jednotlivých právnych subjektov]*

*(skupina dodávateľov doplní údaje o členoch skupiny podľa potreby)*

1. V prípade, že naša spoločná ponuka bude úspešná a bude prijatá, zaväzujeme sa, že pred uzavretím zmluvy v zmysle podmienok súťaže, uvedených v súťažných podkladoch, predložíme verejnému obstarávateľovi zmluvu o združení v súlade s platnými predpismi Slovenskej republiky a acquis communautaire (podľa § 829 zákona č. 40/1964 Zb. Občiansky zákonník v znení neskorších predpisov, alebo podľa zákona č. 513/1991 Zb. Obchodný zákonník v znení neskorších predpisov) uzatvorenú medzi členmi skupiny dodávateľov, ktorá bude zaväzovať zmluvné strany, aby zodpovedali spoločne a nerozdielne za záväzky voči verejnému obstarávateľovi, vzniknuté pri realizácii predmetu zákazky.
2. Zároveň vyhlasujeme, že všetky skutočnosti uvedené v tomto vyhlásení sú pravdivé a úplné. Sme si vedomí právnych následkov uvedenia nepravdivých alebo neúplných skutočností uvedených v tomto vyhlásení v zmysle súťažných podkladov (vylúčenie zo súťaže), vrátane zodpovednosti za škodu spôsobenú verejnému obstarávateľovi v zmysle všeobecne záväzných právnych predpisov platných v SR.

|  |  |
| --- | --- |
| ............................................Miesto a dátum | ......................................................................... |
| Obchodné meno:*<vyplní uchádzač>*Sídlo/miesto podnikania:*<vyplní uchádzač>*IČO:*<vyplní uchádzač>* | *<vyplní uchádzač>*Meno, priezvisko a podpis osoby oprávnenej konať za člena skupiny dodávateľov |

|  |  |
| --- | --- |
| ............................................Miesto a dátum | ......................................................................... |
| Obchodné meno:*<vyplní uchádzač>*Sídlo/miesto podnikania:*<vyplní uchádzač>*IČO: *<vyplní uchádzač>* | *<vyplní uchádzač>*Meno, priezvisko a podpis osoby oprávnenej konať za člena skupiny dodávateľov  |

*Pozn.: POVINNÉ, ak je uchádzačom skupina dodávateľov*

**Príloha 3**

**plnomocenstvo pre člena skupiny dodávateľov - vzor**

**Splnomocniteľ/splnomocnitelia:**

*<vyplní uchádzač>Obchodné meno, sídlo, údaj o zápise, IČO člena skupiny dodávateľov, zastúpený meno/mená a priezvisko/priezviská, trvalý pobyt štatutárneho orgánu/členov štatutárneho orgánu (ak ide o právnickú osobu), meno, priezvisko, miesto podnikania, údaj o zápise, IČO člena skupiny dodávateľov (ak ide o fyzickú osobu)*

*<vyplní uchádzač>Obchodné meno, sídlo, údaj o zápise, IČO člena skupiny dodávateľov, zastúpený meno/mená a priezvisko/priezviská, trvalý pobyt štatutárneho orgánu/členov štatutárneho orgánu (ak ide o právnickú osobu), meno, priezvisko, miesto podnikania, údaj o zápise, IČO člena skupiny dodávateľov (ak ide o fyzickú osobu)*

*uchádzač doplní údaje o splnomocniteľoch podľa potreby)*

**udeľuje/ú plnomocenstvo**

**Splnomocnencovi – vedúcemu skupiny dodávateľov:**

1. *<vyplní uchádzač>Obchodné meno, sídlo, údaj o zápise, IČO lídra skupiny dodávateľov, zastúpený meno/mená a priezvisko/priezviská, trvalý pobyt štatutárneho orgánu/členov štatutárneho orgánu (ak ide o právnickú osobu), meno, priezvisko, miesto podnikania, údaj o zápise, IČO lídra skupiny dodávateľov (ak ide o fyzickú osobu)*

na prijímanie pokynov a konanie v mene všetkých členov skupiny dodávateľov vo verejnom obstarávaní zákazky „**Implementácia nového systému riadenia ľudských zdrojov v NBS“** a pre prípad prijatia ponuky verejným obstarávateľom aj počas plnenia zmluvy, a to v pozícii vedúceho skupiny dodávateľov.

V .......................... dňa ........................... ...............................................................................

 podpis splnomocniteľa

V .......................... dňa ........................... ...............................................................................

 podpis splnomocniteľa

*(uchádzač doplní podpisové údaje splnomocniteľov podľa potreby)*

Plnomocenstvo prijímam:

V .......................... dňa ........................... ..............................................................................

 podpis splnomocnenca

*Pozn.: POVINNÉ, ak je uchádzačom skupina dodávateľov- údaje vo vyznačených poliach*

**Príloha 4**

**ČESTNÉ VYHLÁSENIE K OBMEDZENIAM VO VEREJNOM OBSTARÁVANÍ V SÚVISLOSTI**

**S VOJNOVÝM KONFLIKTOM NA UKRAJINE – SANKCIE VOČI RUSKU**

k zákazke zadávanej postupom podľa § 66 a nasl. Zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) s názvom a predmetom zákazky: **Implementácia nového systému riadenia ľudských zdrojov v NBS**

Obchodné meno uchádzača: *<vyplní uchádzač>*

Sídlo uchádzača: *<vyplní uchádzač>*

IČO: *<vyplní uchádzač>*

Čestne vyhlasujem, že

v spoločnosti, ktorú zastupujem a ktorá bude vykonávať/vykonáva plnenie zákazky, nefiguruje ruská účasť, ktorá prekračuje limity stanovené v článku 5k nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení nariadenia Rady (EÚ) č. 2022/578 z 8. apríla 2022.

Predovšetkým vyhlasujem, že:

(a) uchádzač, ktorého zastupujem (a žiadna zo spoločností, ktoré sú členmi nášho konzorcia), nie je ruským štátnym príslušníkom ani fyzickou alebo právnickou osobou, subjektom alebo orgánom so sídlom v Rusku;

(b) uchádzač, ktorého zastupujem (a žiadna zo spoločností, ktoré sú členmi nášho konzorcia), nie je právnickou osobou, subjektom alebo orgánom, ktorých vlastnícke práva priamo alebo nepriamo vlastní z viac ako 50 % subjekt uvedený v písmene a) tohto odseku;

(c) ani ja, ani spoločnosť, ktorú zastupujeme, nie sme fyzická alebo právnická osoba, subjekt alebo orgán, ktorý koná v mene alebo na príkaz subjektu uvedeného v písmene a) alebo b) uvedených vyššie;

(d) subdodávatelia, dodávatelia alebo subjekty, na ktorých kapacity sa dodávateľ, ktorého zastupujem, spolieha nie sú subjektami uvedenými v písmenách a) až c) vyššie, nemajú účasť vyššiu ako 10 % hodnoty zákazky.

.........................................................................

<vyplní uchádzač>

Meno, priezvisko a podpis osoby

oprávnenej konať za uchádzača

**Príloha 5**

**ZOZNAM POSKYTNUTÝCH SLUŽIEB - vzor**

**za predchádzajúcich päť (5) rokov od vyhlásenia verejného obstarávania**

|  |
| --- |
| **Zákazka uchádzača**  |
| **Identifikácia dodávateľa** (obchodné meno, adresa sídla alebo miesta podnikania dodávateľa, IČO)  | <vyplní uchádzač>  |
| **Identifikácia odberateľa** (obchodné meno, adresa sídla alebo miesta podnikania odberateľa, IČO)   | <vyplní uchádzač>  |
| **Názov predmetu zákazky** (stručná charakteristika )  | <vyplní uchádzač>  |
| **Zákazka je referenciou** v zmysle § 12 zákona o verejnom obstarávaní  |

|  |  |  |  |
| --- | --- | --- | --- |
|   | Áno  |   | Nie  |

 |
| **Celková cena predmetu zákazky bez DPH** (cena zmluvy o dielo očistená bez služieb podpory po uvedení do prevádzky)  | <vyplní uchádzač>  |
| **Doba plnenia predmetu zákazky \*** (začiatok a koniec plnenia predmetu zákazky vo formáte *mesiac/rok*)  | <vyplní uchádzač>  |
| **Stručná charakteristika plnenia predmetu zákazky zo strany uchádzača**  | <vyplní uchádzač>  |
| **Počet zamestnancov odberateľa, ktoré informačný systém v uvedenej zákazke mesačne spracovával**  | <vyplní uchádzač>  |
| **Obsahovala zákazka webové rozhranie zamestnaneckého portálu?** (potvrdená záťaž minimálne 150 súbežných používateľov)  |

|  |  |  |  |
| --- | --- | --- | --- |
|   | Áno  |   | Nie  |

  |
| **Obsahovala zákazka migráciu údajov z predchádzajúceho IS riadenia ľudských zdrojov ?** (potvrdená migrácia údajov do nového IS systému  riadenia ľudských zdrojov)  |

|  |  |  |  |
| --- | --- | --- | --- |
|   | Áno  |   | Nie  |

  |
| **Kontaktné údaje odberateľa** (osoby, u ktorej si verejný obstarávateľ môže overiť predmetné údaje minimálne v rozsahu: meno a priezvisko, funkcia kontaktnej osoby, telefónne číslo a e-mail)  | <vyplní uchádzač>  |

*Údaje o jednotlivých zákazkách uchádzač vyplní do samostatných tabuliek podľa vzoru.*

*\* Koniec plnenia predmetu zákazky je termín uvedenia informačného systému do ostrej prevádzky.*

|  |  |
| --- | --- |
| ............................................ Miesto a dátum  |    .........................................................................  |
|   | *<vyplní uchádzač>* Meno, priezvisko a podpis  osoby oprávnenej konať za uchádzača  |

**Príloha 6**

**profesijnÝ životopis KĽÚČOVÉHO EXPERTA - vzor**

|  |  |
| --- | --- |
| **Identifikácia osoby** (meno a priezvisko kľúčového experta)  | <vyplní uchádzač>  |
| **Navrhovaná funkcia v rámci plnenia predmetu zákazky**   | Uchádzač označí kľúčového experta:  * Kľúčový expert č. 1 - Projektový manažér
* Kľúčový expert č. 2 – Analytik
* Kľúčový expert č. 3 – Architekt
* Kľúčový expert č. 4 – Test Manažér
* Kľúčový expert č. 5 – Vývojár
* Kľúčový expert č. 6 – Metodik pre legislatívu
 |
| **Platný certifikát podľa požiadavky na kľúčového experta\*** (názov, dátum vystavenia, obdobie platnosti, prípadne link na overenie)  | <vyplní uchádzač> |
| **Odborná prax kľúčového experta** |
| **Názov a sídlo zamestnávateľa**  | <vyplní uchádzač>  |
| **Obdobie** (začiatok a koniec zmluvného vzťahu kľúčového experta u zamestnávateľa vo formáte mesiac/rok)  | <vyplní uchádzač>  |
| **Rola experta u zamestnávateľa** (názov role astručný opis činností, ktoré mal kľúčový expert u zamestnávateľa  na zodpovednosti)  | <vyplní uchádzač>  |
| **Názov a sídlo zamestnávateľa**  | <vyplní uchádzač>  |
| **Obdobie** (začiatok a koniec zmluvného vzťahu kľúčového experta u zamestnávateľa vo formáte mesiac/rok)  | <vyplní uchádzač>  |
| **Rola experta u zamestnávateľa** (názov role astručný opis činností, ktoré mal kľúčový expert u zamestnávateľa  na zodpovednosti)  | <vyplní uchádzač>  |
| **Názov a sídlo zamestnávateľa**  | <vyplní uchádzač>  |
| **Obdobie** (začiatok a koniec zmluvného vzťahu kľúčového experta u zamestnávateľa vo formáte mesiac/rok)  | <vyplní uchádzač>  |
| **Rola experta u zamestnávateľa** (názov role astručný opis činností, ktoré mal kľúčový expert u zamestnávateľa  na zodpovednosti)  | <vyplní uchádzač>  |

 *\*Uchádzač v ponuke predloží kópiu certifikátu.*

|  |  |
| --- | --- |
| ............................................ Miesto a dátum  |     .........................................................................  |
|   | *<vyplní uchádzač>* Meno, priezvisko a podpis  kľúčového experta  |

**Príloha 7**

**Referencia K OSOBNÝM PRAKTICKÝM SKÚSENOSTIAM**

**KĽÚČOVÉHO EXPERTA - vzor**

|  |
| --- |
| **Osobná praktická skúsenosť kľúčového experta**  |
| **Identifikácia osoby** (meno a priezvisko kľúčového experta)  | <vyplní uchádzač>  |
| **Navrhovaná funkcia v rámci plnenia predmetu zákazky**   | Uchádzač označí kľúčového experta:  * Kľúčový expert č. 1 - Projektový manažér
* Kľúčový expert č. 2 – Analytik
* Kľúčový expert č. 3 – Architekt
* Kľúčový expert č. 4 – Test Manažér
* Kľúčový expert č. 5 – Vývojár
* Kľúčový expert č. 6 – Metodik pre legislatívu
 |
| **Názov a sídlo zamestnávateľa**  | <vyplní uchádzač>  |
| **Názov a sídlo odberateľa**  | <vyplní uchádzač>  |
| **Názov/označenie zákazky (projektu)**  | <vyplní uchádzač>   |
| **Stručný opis predmetu zákazky (projektu)** (stručný opis projektu umožňujúci zhodnotiť obsah projektu vo vzťahu k predmetu zákazky verejného obstarávateľa)  | <vyplní uchádzač>   |
| **Funkcia osoby na zákazke** **(**stručný opis činností, ktoré kľúčový expert v rámci projektu realizoval, príp. pozícia na projekte**)**  | <vyplní uchádzač>  |
| **Obdobie** (začiatok a koniec plnenia predmetu zákazky kľúčovým expertom vo formáte mesiac/rok)  | <vyplní uchádzač>  |
| **Kontaktné údaje odberateľa**  (meno a priezvisko, funkcia kontaktnej osoby, telefónne číslo a e-mail)  | <vyplní uchádzač>  |

 *Údaje o jednotlivých zákazkách uchádzač vyplní do samostatných tabuliek podľa vzoru.*

|  |  |
| --- | --- |
| ............................................ Miesto a dátum  |    .........................................................................  |
|   | *<vyplní uchádzač>* Meno, priezvisko a podpis   kľúčového experta  |

**Príloha 8**

**ČESTNÉ VYHLÁSENIE O OSOBÁCH SO ZASTUPOVACÍMI, ROZHODOVACÍMI
A KONTROLNÝMI PRÁVOMOCAMI**

k nadlimitnej zákazke zadávanej postupom podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) s názvom a predmetom zákazky: **Implementácia nového systému riadenia ľudských zdrojov v NBS**

Obchodné meno uchádzača: <vyplní uchádzač>

Sídlo uchádzača: <vyplní uchádzač>

IČO: <vyplní uchádzač>

Čestne vyhlasujem, že osoby podľa § 32 ods. 7 a 8 zákona o verejnom obstarávaní v hospodárskom subjekte, ktorý zastupujem neboli právoplatne odsúdené za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe.

Nižšie uvádzam zoznam osôb podľa predchádzajúcej vety:

1. <vyplní uchádzač> Meno, priezvisko, adresa, dátum narodenia.
2. <vyplní uchádzač> Meno, priezvisko, adresa, dátum narodenia.

*uchádzač doplní údaje o osobách s rozhodujúcim vplyvom podľa potreby*

.........................................................................

<vyplní uchádzač>

Meno, priezvisko a podpis

osoby oprávnenej konať za uchádzača

 **Príloha 9**

|  |
| --- |
| **ÚDAJE POTREBNÉ NA VYŽIADANIE VÝPISU/OV Z REGISTRA TRESTOV**  |
| fyzických osôb, ktoré sú štatutárnym orgánom, členom štatutárneho orgánu, členom dozorného orgánu, prokuristom hospodárskeho subjektu podľa **§ 153 ods. 1 písm. i)** zákona č. 343/2015 Z. z. o verejnom obstarávaní a o zmene a doplnení niektorých zákonov  |

|  |
| --- |
| **JE MOŽNÉ SPRACOVAŤ LEN KOMPLETNE VYPLNENÉ ÚDAJE** |
| Meno:  |
| Priezvisko:  | Rodné priezvisko:  |
| Dátum narodenia:  | Rodné číslo: |
| Miesto narodenia: | Okres narodenia: |
| Štátne občianstvo: | *Štát narodenia (v prípade osoby narodenej v cudzine):* |
| Pohlavie: |
| Číslo občianskeho preukazu: |
| Číslo pasu: |
| Adresa trvalého pobytu:  |
| Meno a priezvisko matky: | Rodné priezvisko matky: |
| Meno a priezvisko otca: | Rodné priezvisko otca: |
| Meno, priezvisko a podpis fyzickej osoby  | Dátum  |

**Uchádzač použije prílohu 9 týchto súťažných podkladov toľkokrát, koľkokrát je potrebné –** *je potrebné vyplniť a podpísať jednotlivo za všetky osoby, ktoré sú štatutárnym orgánom/členom štatutárneho orgánu/členom dozorného orgánu/prokuristom.*

**D.2 *SAMOSTATNÉ PRÍLOHY***

Príloha 10 – Opis predmetu zákazky

Príloha 11 – Zmluva na dodávku HR systému č. C-NBS1-000-106-914

Príloha 12 – Zmluva č. C-NBS1-000-107-207 o poskytovaní servisných služieb pri zabezpečení prevádzky informačného systému riadenia ľudských zdrojov

Príloha 13 – Návrh na plnenie kritéria na vyhodnotenie ponúk

Príloha 14 – Informácia o rozpracovanosti modulov ponúkaného riešenia – vzor